Wajar perkenal semula GST selepas COVID-19 pulih

BANGI, 27 Safar 1442H, Khamis – Waktu terbaik memperkenalkan semula Cukai Barang dan Perkhidmatan (GST) GST adalah apabila sosioekonomi negara dan dunia semakin stabil, terutama selepas pandemik COVID-19 dapat dikawal atau diatasi.

Pensyarah Kanan Fakulti Ekonomi dan Muamalat, Universiti Sains Islam Malaysia (USIM), Dr Izlawanie Muhammad menyarankan, bagi pengenalan semula, kerajaan wajar mengenakan kadar GST lebih rendah, iaitu lima peratus dan dinaikkan secara berperingkat.

Bagaimanapun katanya, beberapa langkah boleh diambil membaiki sistem GST dengan pertamanya menambah baik kaedah pengiraan cukai dan pengisian borang agar lebih ringkas serta mudah difahami.

“Kedua, memastikan pelaksanaan dan penjelasan cukai konsisten. Antara rungutan peniaga, penjelasan cukai tidak konsisten pegawai Jabatan Kastam Diraja Malaysia (JKDM). JKDM perlu melatih pegawai menerangkan undang-undang GST tepat dan kompeten dalam pengendalian kes audit.

“Ketiga, melaksanakan undang-undang ketat dan mengenakan tindakan lebih berat kepada peniaga sengaja menaikkan harga barangan lebih tinggi.

“Keempat, sistem pelaporan kutipan dan pembayaran balik cukai lebih efisien. Walaupun kerajaan mengumumkan kutipan cukai GST pada 2017 berjumlah RM44 bilion, ia tidak termasuk cukai perlu dibayar balik kepada pembayar cukai,” katanya menulis di Berita Harian hari ini.

Beliau menjelaskan bahawa sistem pelaporan lebih baik penting bagi memastikan jumlah bersih kutipan GST dapat ditentukan.

“Kelima, dalam jangka panjang, adalah lebih baik sistem pengurusan cukai langsung dan tidak langsung ditadbir satu agensi percukaian sahaja,” katanya.

Mengulas lanjut, Dr Izlawanie berkata, pentadbiran percukaian di bawah satu agensi dapat memastikan segala maklumat perniagaan diselaraskan, bagi memastikan peniaga membayar cukai tepat bagi cukai pendapatan dan GST, bahkan dapat mengurangkan kos pentadbiran serta pematuhan cukai.

“Sistem GST lebih baik sudah tentu dapat memenuhi objektif pelaksanaannya, iaitu meluaskan asas cukai, menambah bilangan pembayar cukai, meningkatkan tahap pematuhan cukai dan mengukuhkan pendapatan serta sosioekonomi negara.

“Rakyat perlu peka dan faham kebaikan GST, manakala kerajaan perlu memantapkan keyakinan rakyat. Walaupun kerajaan menggunakan sistem percukaian efisien, ia mudah ditolak rakyat sekiranya tidak telus dan kutipan cukai tidak diberi semula menerusi pelbagai insentif dan kemudahan.

“Keyakinan rakyat kepada kerajaan akan pudar dan lenyap sekiranya ahli politik tampak seperti membolot kutipan pendapatan negara. Justeru, keyakinan rakyat kepada kerajaan perlu dititik beratkan apabila GST diperkenalkan semula,” katanya.


Pilihan raya umum Jepun bermula

TOKYO, 24 Rabiulawal 1443H, Ahad – Pilihan raya umum Jepun bermula pada Ahad pagi, menyaksikan Perdana Menteri Fumio Kishida memohon mandat rakyat untuk menyokong dasarnya berhubung COVID-19, ekonomi dan keselamatan, lapor Agensi Berita Xinhua.

Parti Demokratik Liberal (LDP) dan sekutunya Komeito menyasarkan untuk mengekalkan majoriti di Dewan Rakyat.

Ia menjadi ujian besar pertama bagi Kishida sejak beliau memegang jawatan pada 4 Oktober.

Perdana menteri baharu itu berikar untuk merangsang pertumbuhan ekonomi sambil mengagihkan semula lebih banyak faedah ekonomi kepada kelas pertengahan di bawah wawasannya dikenali “kapitalisme baharu”. – Bernama


Kerajaan lulus pinjaman RM1,393 bilion program biaya PKS PENJANA

KUALA LUMPUR, 18 Ramadan 1442H, Jumaat  – Kerajaan telah meluluskan sebanyak 7,424 permohonan dengan jumlah nilai pinjaman RM1.393 bilion di bawah program Pembiayaan Perusahaan Kecil dan Sederhana (PKS) Pelan Jana Semula Ekonomi Negara (PENJANA) setakat 16 April, 2021.

Menteri Kewangan Tengku Datuk Seri Zafrul Tengku Abdul Aziz berkata, di bawah program itu, kerajaan memperuntukkan sebanyak RM2 bilion yang mengutamakan PKS yang belum pernah mendapat pinjaman daripada bank sebelum ini.

Bagi tempoh yang sama, katanya, seramai 12,662 PKS mikro termasuk dalam bidang peruncitan dan perkhidmatan telah menerima manfaat Pembiayaan Mikro Kredit PENJANA di bawah Bank Simpanan Nasional (BSN) berjumlah RM421.1 juta.

Beliau berkata demikian dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) Ke-51, yang dikeluarkan hari ini.

Menurut Tengku Zafrul, kerajaan menyediakan peruntukan sebanyak RM1 bilion kepada PKS dan PKS mikro yang masih terkesan dengan pandemik COVID-19.

“Setakat 16 April, terdapat 644 permohonan bagi pembiayaan ini, dan daripada jumlah ini sebanyak 321 permohonan telah diluluskan dengan jumlah pembiayaan sebanyak RM63.9 juta,” katanya.

Sebagai sokongan kepada penggunaan teknikal dan digital bagi PKS dan syarikat di peringkat pertengahan (MTC), sejumlah RM65.3 juta telah disalurkan kepada 13,864 perniagaan dalam bentuk geran dan pinjaman untuk langganan perkhidmatan digitalisasi.

Bagi program subsidi upah (PSU) 1.0, seramai 322,177 majikan dan 2.64 juta pekerja telah menerima manfaat PSU di bawah PRIHATIN dan PENJANA, dan setakat 16 April, permohonan subsidi upah yang diluluskan telahpun mencapai nilai RM12.872 bilion.

“Sementara itu, di bawah KITA PRIHATIN pula, kita ada Program Subsidi Upah (PSU 2.0) dan setakat 16 April, sejumlah RM1.148 bilion telah disalurkan kepada 73,210 majikan untuk terus beroperasi dan mengekalkan penggajian bagi 631,801 pekerja.

“Di bawah program insentif pengambilan pekerja dan bantuan latihan, seramai 132,403 pekerja telah berjaya mendapat pekerjaan melalui program ini, dan antara industri dan sektor utama yang mengambil pekerja termasuk pembuatan serta perdagangan borong dan runcit,” katanya.

Tengku Zafrul berkata, antara inisiatif lain kerajaan termasuklah elaun khas barisan hadapan dan setakat 16 April, sebanyak RM656.57 juta telah disalurkan berdasarkan 1,876,632 tuntutan berbanding RM647.33 juta berdasarkan 1,822,927 tuntutan pada minggu sebelumnya kepada doktor, jururawat dan kakitangan perubatan lain yang terlibat secara langsung dalam pengurusan dan pembendungan wabak COVID-19.

Katanya, elaun khas ini juga dipanjangkan kepada anggota tentera, polis, kastam, imigresen, bomba, anggota Angkatan Pertahanan Awam serta anggota (RELA) yang terlibat secara langsung dalam melaksanakan Perintah Kawalan Pergerakan (PKP).

“Bagi inisiatif di bawah Agensi Pembangunan Ekonomi Budaya Malaysia (Cendana), sebanyak RM3.01 juta telah disalurkan kepada 469 penerima berbanding RM 2.43 juta yang disalurkan kepada 441 penerima sebelum ini.

“Penerima terdiri daripada kalangan seniman, kolektif dan organisasi yang terlibat aktif dalam sektor seni dan budaya Malaysia,” katanya. -Bernama


Jawatan adalah amanah dari Allah SWT

SAYA tertarik untuk menasihatkan para pimpinan muda akan beberapa perkara, juga sebagai peringatan untuk diri saya sendiri:

1) Jawatan adalah amanah dari Allah SWT walaupun yang melantik anda adalah manusia melalui sistem ciptaan manusia (yang penuh kelemahan)

2) Sentiasa akrabkan diri dengan-Nya. Terkadang mesyuarat tidak menyelesaikan masalah, tapi aduan dan tangisan anda setiap pagi itulah solusi. Pastikan amal fardu yang asas juga terjaga. Anda harus yakin faktor inilah sebagai tunjang kejayaan organisasi

3) Manusia adalah aset terbesar organisasi, bukan dana atau infrastruktur. Bentuk pasukan yang terbaik berdasarkan potensi ahli. Tautkan ukhuwah. Pautkan kepercayaan (trust). Berikan 40% masa anda membangunkan serta melatih ahli pasukan bekerja di medan

4) Jawatan bukan kepimpinan. Ahli memberi anda jawatan. Tapi andalah yang seharusnya memberi kembali mereka makna sebenar kepimpinan yang mereka perlukan. Asas kepimpinan ialah amanah dan kuat.

5) Kuat itu perlu anda bina secara proaktif dan terancang termasuk kekuatan ilmu, ketinggian akhlak, kemahiran berfikir, mengurus, mempengaruhi, personaliti dan keterampilan. Fasa ke hadapan para pimpinan NGO Islam juga perlu kuat dalam aspek teknologi digital. Letakkan 40% masa anda untuk pembangunan potensi diri melalui pembacaan, latihan, pemerhatian, diskusi dan kembara

6) Kekuatan paling penting dan ampuh ialah kekuatan emosi. Ia juga berkait rapat dengan pengurusan hidup peribadi, kerjaya dan keluarga. Saya telah perhatikan ramai yang kecundang dalam aspek ini. Semoga anda berwaspada dan sentiasa bersedia

7) Pimpin perubahan dengan mudah (simplicity) tapi mencapai makna dan objektif. Jangan tertipu dengan istilah, ‘rule of the game’ musuh, adat kebiasaan dan ketaatan membuta tuli. Selongkar dan fahami maksud setiap strategi terdahulu. Fikir habis baik untuk penambahbaikan.

8) Kunci kepada setiap inisiatif baharu atau penambahbaikan sistem sedia ada ialah budaya kerja. Manusia sebagai aset utama, budaya kerja pula ialah ibarat makanan yang menggerak dan melincirkan operasi mereka. Bina budaya kerja berasaskan nilai (value-based), bukan berasaskan ketaatan ketua (leader-based) atau polisi (policy based) semata-mata

9) Kepimpinan adalah seni. Anda boleh mempunyai idola yang disanjungi tapi jangan sampai dibayangi. Ingat setiap manusia Allah SWT ciptakan unik dengan cabaran yang berbeza. Bina legenda tersendiri.

10) Tiada siapa yang boleh menasihati anda secara tepat dos yang diperlukan antara keras dalam disiplin vs lembut dalam pendekatan, gerak kerja organik (natural) vs procedur robotik (regimented) atau memusatkan kuasa (controlling) vs pemberdayaan (empowerment). Semua ini seni yang anda perlu lalui sendiri, jatuh, bangun lagi dan terus berlari

Semoga Allah SWT bantu dan berikan taufiq dan hidayah-Nya untuk kalian memimpin!

Ir. Ts. Lukman Al Hakim


Pemandu teksi gagal dapat kebenaran keluarkan LTTE daripada senarai pengganas

PUTRAJAYA, 2 Rabiulawal 1444H, Khamis – Mahkamah Persekutuan di sini hari ini menolak permohonan pemandu teksi, V. Balamurugan untuk mendapatkan kebenaran meneruskan rayuan di Mahkamah Persekutuan bagi mengeluarkan kumpulan Harimau Pembebasan Tamil Eelam (LTTE) daripada senarai kumpulan pengganas.

Dalam keputusan mahkamah itu, Hakim Datuk Vernon Ong Lam Kiat yang mengetuai panel tiga hakim berkata selepas mempertimbangkan hujahan yang dibangkitkan dan meneliti rekod rayuan, kebenaran ditolak kerana perkara itu berkaitan kepentingan awam.

Beliau berkata lima persoalan undang-undang yang dikemukakan oleh peguam Balamurugan, 40, tidak memenuhi keperluan Seksyen 96 Akta Mahkamah Kehakiman 1964.

Dua lagi hakim yang bersidang ialah Datuk Zabariah Mohd Yusof dan Datuk Seri Hasnah Mohammed Hashim.

Persoalan undang-undang yang dikemukakan peguam Balamurugan berkenaan skop dan had kuasa Menteri Dalam Negeri dalam mengisytiharkan entiti di bawah Seksyen 66B(1) Akta Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

Pada 17 Sept 2020, Mahkamah Tinggi menolak permohonan semakan kehakiman yang difailkan Balamurugan untuk membatalkan warta kerajaan yang menyenaraikan kumpulan LTTE sebagai pengganas di negara ini namun gagal dalam rayuan di Mahkamah Rayuan yang menolaknya pada 14 April lepas.

Balamurugan memohon suatu pengisytiharan dan/atau deklarasi bahawa butiran mengenai LTTE dalam perintah tersebut tidak mempunyai kesan dan tidak terpakai manakala kemasukan butiran mengenai LTTE adalah batal dan tidak sah yang ia adalah ultra vires atau melangkaui Perlembagaan Persekutuan.

Dia menamakan Menteri Dalam Negeri dan kerajaan sebagai responden.

Balamurugan memohon suatu perintah certiorari bagi membatalkan serta-merta butiran mengenai LTTE di dalam Perintah Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (Pengisytiharan Entiti Ditentukan Dan Kehendak Untuk Melapor) (Pindaan) 2014 bertarikh 12 Nov 2014.

Balamurugan merupakan antara 12 individu yang didakwa pada akhir 2019 atas dakwaan menyokong LTTE.

Bagaimanapun, pada Februari 2020, Peguam Negara ketika itu Tan Sri Tommy Thomas menggugurkan pertuduhan terhadap mereka.

Pada prosiding hari ini yang dijalankan secara dalam talian, peguam Datuk S. Ambiga, Lim Wei Jiet dan Omar Kutty Abdul Aziz mewakili Balamurugan manakala Peguam Kanan Persekutuan Ahmad Hanir Hambaly @ Arwi dan Peguam Persekutuan Ng Wee Li mewakili kerajaan. – Bernama


SMPC masih pertahan UEC, jadi tak perlu harap bantuan kerajaan!

Oleh Ainul Illia Meor Suzurudin

BANGI, 22 Rabiulawal 1442H, Ahad – Jangan persoal kenapa tiada peruntukan untuk Sekolah Jenis Kebangsaan (SJK) Cina waima Tamil, kerana ia sudah termasuk dalam peruntukan belanjawan di bawah Kementerian Pendidikan Malaysia (KPM).

“SJKT dan SJKC adalah sekolah di bawah Kementerian Pendidikan. Belanjawan untuk dua dua SJK ini sudah termasuk dalam peruntukan belanjawan untuk KPM.

“Sekolah kebangsaan (SK) juga tidak disebut dalam belanjawan,” kata pemerhati politik, Ustaz Sharipudin Abdul Kadir secara sinis, merujuk kenyataan pemimpin DAP.

Terdahulu, ADUN DAP, V Ganabatirau mahu kerajaan mempertimbangkan semula peruntukan khas kepada sekolah vernakular.

“Sebelum ini sejak 2013, tiap-tiap tahun SJKT dan SJKC dapat peruntukan khas RM50 juta masing-masing.

“Kali ini, PN umum RM800 juta secara am untuk semua sekolah. Jadi, kemungkinan sekolah vernakular tidak akan ada keutamaan.

“Kerajaan PN perlu pertimbangkan semula peruntukan khas dalam RM800 juta ini,” dakwanya.

Selain itu, Ahli Parlimen DAP, Khoo Poay Tiong turut mengecam kerajaan kerana tidak memperuntukkan dana untuk Sekolah Menengah Persendirian Cina (SMPC) dalam Belanjawan 2021.

Dakwanya, ketika era Pakatan Harapan, SMPC diperuntukkan RM12 juta pada tahun 2019 dan dana tersebut meningkat kepada RM15 juta di bawah Belanjawan 2020.

Namun, Khoo yang tidak berpuas hati dengan Belanjawan 2021 berkata, tidak satu sen pun akan masuk kepada 60 SMPC di negara ini dan jelas bahawa PN tidak menghormati sekolah-sekolah vernakular.

Menyelar rungutan pemimpin parti tamak haloba, Ustaz Sharipuddin berkata, SMPC adalah hak milik persendirian – yang jelas tidak mengikut aliran pendidikan negara.

“Sekolah ini semuanya mewah. Dibiayai oleh orang kaya. Kenapa perlu bantuan lagi?

“Lagipun sekolah ini masih pertahankan Sijil Peperiksaan Bersepadu (UEC) yang belum diiktiraf sepenuhnya oleh kerajaan Malaysia.

“Sekolah mewah dan guna sistem luar negara tetapi masih menuntut bantuan kerajaan,” sindirnya.

Melihat kepada keadaan itu, Ustaz Sharipudin berkata, sememangnya ini adalah sikap mereka – terlalu tamak dan gelojoh pada harta negara ini walaupun telah memiliki kekayaan.

“Untuk kongsi kekayaan dengan bangsa Melayu, kekayaan mereka amat jauh sekali tetapi apa yang baki sedikit lagi milik Melayu, mereka menuntut kononnya untuk keadilan bersama.

“Sedangkan dasar pendidikan negara mereka tolak, bahkan menentang tetapi amat rakus dan tamak menuntut peruntukan dalam belanjawan negara,” katanya.

Sifat buruk dan jahat golongan sebegini amat menyerlah dan penuh dengan tipu daya, terutama ketika mengaut kekayaan untuk mereka, jelas Ustaz Sharipudin lagi.

“Tengoklah sikap yang buruk dan jahat. Mereka menolak tulisan Jawi dalam pendidikan tetapi eksploitasi tulisan Jawi dan nama Islam untuk produk mereka.

“Rela menukar nama dengan nama Islam dan menggunakan tulisan Jawi demi menjaga produk mereka di pasaran,” katanya.


Pemuda UMNO bidas CASSA bantah had jual beras subsidi pada warga asing

BANGI, 6 Rabiulawal 1445H, Jumaat – Ketua Pemuda UMNO menempelak tuduhan Persatuan Pengguna Subang dan Shah Alam (CASSA) yang mendakwa cadangan supaya kerajaan mengehadkan jualan beras tempatan hanya buat rakyat Malaysia sebagai tidak masuk akal dan tidak berperikemanusiaan kepada warga asing.

“Langkah tidak berperikemanusiaan katanya. Lagi tak berperikemanusiaan apabila mengenangkan rakyat Malaysia hanya mampu tengok warga asing membeli beras tempatan yang disubsidi oleh kerajaan.

“Bila beras dah cukup dan ada lebihan, bagilah siapa nak beli, ini isu beras tempatan tak cukup ya Datuk,” kata Dr Muhamad Akmal Saleh dalam kenyataan.

Sebelum ini, Presiden CASSA, Datuk Seri Dr Jacob George berkata, gesaan beberapa pemimpin politik supaya pembelian beras tempatan dihadkan hanya kepada rakyat Malaysia dianggap tidak masuk akal kerana langkah sedemikian dikhuatiri boleh mencetuskan huru-hara.

Beliau menyifatkan cadangan itu tindakan jangka pendek yang hanya menyusahkan kerajaan.

Berikutan itu, Akmal meminta Jacob supaya turun padang dan melihat sendiri kesulitan rakyat tempatan untuk mendapatkan beras bersubsidi.

“Mohon Datuk ini turun ke bawah dan lihat sendiri, bukan hanya duduk kat rumah sambil makan beras import,” katanya.


Hampir setahun memerintah, mana formula ekonomi dicanang?

BANGI, 17 Rabiulawal 1445H, Selasa – “Dah hampir setahun memerintah, apa sudah jadi? Mana formula ekonomi yang kamu canangkan?”

Demikian soal Ahli Parlimen Machang, Wan Ahmad Fayhsal Wan Ahmad Kamal kepada Kerajaan Madani selepas Bank Dunia memaklumkan hasil Malaysia yang sebahagian daripada keluaran dalam negara kasar (KDNK) semakin menurun, dengan hasil cukai jauh di bawah 12 peratus daripada KDNK.

Semalam, Bank Dunia menyatakan Malaysia seharusnya mempunyai strategi hasil jangka sederhana hingga panjang yang sesuai untuk memulihkan penampan fiskalnya.

Menurutnya, ekonomi Malaysia diunjurkan menyederhana kepada 3.9 peratus pada 2023, dengan beberapa cabaran utama berterusan di peringkat domestik, termasuk ruang fiskal yang semakin sempit, apabila hasil cukai kerajaan terus menurun.

Katanya, perbelanjaan ke atas gaji, pencen dan pembayaran faedah terus meningkat, diburukkan lagi dengan pelbagai perbelanjaan yang tidak cekap, termasuk subsidi bahan api yang meluas dan kawalan harga yang bersifat berat sebelah.

Menerusi hantaran di Facebook, Ahmad Fayhsal secara sinis memberi nasihat percuma untuk kerajaan bagi membaiki kelemahan ketika ini.

“Ada dua masalah utama. Menteri Kewangan separuh masa. Menteri Ekonomi yang berlagak dia betul seorang.

“Baguslah rombak Kabinet gugurkan kedua-dua menteri ini nescaya Malaysia boleh diselamatkan daripada hancur ekonominya,” katanya.


Ahli akademik gesa universiti Ireland putus hubungan dengan institusi Isra4l

LONDON, 21 Rabiulakhir 1445H, Ahad – Lebih 600 ahli akademik di Ireland menggesa universiti negara itu memutuskan hubungan dengan institusi di negara haram Israel berikutan peperangan kejam yang berlaku dan berpanjangan terhadap penduduk Gaza.

Surat yang ditandatangani ahli akademik di seluruh Ireland itu mengutuk tindakan rejim pengganas di Gaza dan menyifatkan tindakan berkenaan sebagai kempen pembersihan etnik dan keganasan genosid.

Sehingga kini terdapat banyak universiti di Ireland dan projek penyelidikan yang dibiayai Kesatuan Eropah (EU) aktif dalam kerjasama dengan universiti negara haram itu.

“Kami menyeru semua universiti di Ireland segera memutuskan hubungan dan kerjasama sedia ada atau gabungan dengan institusi di negara haram Israel tersebut.

“Hubungan itu harus digantung sehingga peperangan wilayah Palestin ditamatkan, hak Palestin untuk kesaksamaan dan penentuan nasib sendiri dibenarkan, dan hak pelarian Palestin untuk kembali dipermudahkan,” kata surat berkenaan.

Malah ahli akademik tersebut juga menjelaskan dalam apa jua keadaan, undang-undang antarabangsa tidak boleh membenarkan pengeboman dan hukuman kolektif terhadap orang awam di wilayah yang terkepung itu.

“Bahasa yang digunakan secara meluas oleh pemimpin Israel merujuk kepada rakyat Palestin sama seperti dengan hasutan dan niat pembunuhan beramai-ramai,” katanya.

Surat itu turut menjelaskan lebih daripada 3,700 kanak-kanak telah terbunuh dalam siri pengeboman Israel.

Jumlah itu melebihi daripada keseluruhan jumlah tahunan kanak-kanak yang terbunuh dalam gabungan konflik bersenjata seluruh dunia.

Sehingga kini ribuan lagi rakyat Palestin syuhada akibat kekurangan bahan api, air, elektrik dan bekalan perubatan akibat sekatan yang disengajakan.

Malah, hospital Gaza hampir tidak dapat berfungsi – tiada bekalan elektrik yang mencukupi untuk ventilator sehingga terpaksa menggunakan cuka sebagai antiseptik, situasi itu sangat tidak berperikemanusiaan. – Agensi


Polis tubuh pasukan khas bawa balik suspek Thailand

KANGAR, 16 Rabiulakhir 1442H, Rabu – Polis Diraja Malaysia (PDRM) akan menubuhkan pasukan khas bagi membawa masuk tiga suspek lelaki warga Thailand yang terbabit dalam insiden berbalas tembakan membabitkan anggota Pasukan Gerakan Am (PGA) dan penyeludup di sempadan Malaysia-Thailand pada 24 November lepas.

Pengarah Jabatan Siasatan Jenayah (JSJ) Bukit Aman Datuk Huzir Mohamed berkata, ketiga-tiga suspek termasuk seorang yang dipercayai dalang utama kejadian itu amat diperlukan bagi meneruskan siasatan di Malaysia.

“Kita amat memerlukan ketiga-tiga suspek itu (warga Thailand) bagi mendapat maklumat lanjut berhubung insiden tersebut dan mereka dipercayai ditahan di Selatan Thailand,” katanya kepada pemberita di sini, hari ini.

Dalam kejadian awal pagi 24 November, seorang anggota PGA, Sarjan Baharuddin Ramli, 54, terkorban manakala rakannya Sarjan Norihan a/l Tari, 39, cedera parah selepas berbalas tembakan dengan sekumpulan penyeludup, kira-kira 600 meter dari pos kawalan TS9 di Padang Besar.

“Kita akan berhubung dan melakukan perbincangan dengan Jabatan Peguam Negara, Kedutaan Malaysia di Bangkok serta Polis Diraja Thailand bagi meneruskan siasatan,” katanya.

Terdahulu, Huzir telah mengadakan pertemuan tertutup bersama Polis Kontinjen Perlis diketuai Ketua Polis Perlis Datuk Surina Saad bagi membincangkan perkara tersebut.

Beliau berkata, sehingga kini, seramai 22 suspek telah ditahan oleh PDRM dan kes disiasat mengikut Seksyen 302 dan 307 Kanun Keseksaan kerana membunuh serta cubaan membunuh.

Sementara itu, Ketua Polis Perlis Datuk Surina Saad berkata, 15 suspek warga tempatan yang ditahan sebelum ini akan diserahkan kepada polis kontinjen Kedah bagi membantu siasatan berhubung insiden tembakan anggota PGA di Bukit Kayu Hitam pada 25 Nov dan beberapa kes lain sebelum ini.

Sehari selepas insiden berbalas tembakan di Padang Besar, seorang anggota PGA yang sedang bertugas di Pos M16, Bukit Kayu Hitam cedera di perut selepas ditembak menggunakan senapang angin kira-kira 8 malam, tembakan itu dipercayai dilepaskan dari negara jiran. -Bernama


‘Sugar baby’ agenda musuh rosakkan generasi muda Malaysia

Oleh Siti Hafidah Abd Ghaffar

BANGI, 3 Rejab 1442H, Isnin – Kegiatan ‘sugar baby’ yang didakwa melibatkan pelajar universiti boleh dianggap sebagai perancangan musuh yang mahu merosakkan generasi muda khususnya golongan berpendidikan.

Tidak menolak kemungkinan itu, Naib Presiden gerakan Islam, Ikatan Muslimin Malaysia (ISMA), Dr Norsaleha Mohd Salleh berkata, agenda berkenaan akan menyebabkan berlakunya kecelaruan identiti yang lebih besar kepada generasi seterusnya.

Beliau juga percaya isu itu kesan daripada agenda liberalisme dan hak kebebasan yang diperjuang ataupun diterapkan sehingga kebebasan itu telah disalah guna serta diselewengkan daripada maksud sebenar.

“Dua perkara ini memberi risiko besar sehinggakan kumpulan ini tidak malu-malu untuk menyebarkannya dan berterus terang di media sosial, dalam laman web tentang kewujudan ‘sugar daddy’.

“Malahan menganggap bahawa ‘sugar baby’ ini sebahagian daripada kerjaya kononnya untuk membantu kaum wanita seperti janda dan ibu tunggal,” katanya ketika dihubungi Ismaweb.net, hari ini.

Mengulas lanjut, beliau berkata, kegiatan itu juga membuktikan undang-undang dan peraturan agama diketepikan dan sanggup bertuhankan hawa nafsu

“Dan ini juga satu mesej kepada rakyat Malaysia dan institusi agama sama ada jabatan agama negeri dan Jabatan Kemajuan Islam Malaysia (Jakim) sendiri untuk melipatgandakan kesedaran dan usaha dakwah kepada masyarakat terutamanya golongan pelajar,” katanya.

Serentak itu, Dr Norsaleha menyarankan pertubuhan bukan kerajaan (NGO) Islam diberi ruang untuk masuk ke universiti bagi menerapkan nilai-nilai dan penghayatan Islam kepada pelajar.

Baru-baru ini, Malaysia dilapor berada pada kedudukan ketiga tertinggi di Asia, selepas India dan Indonesia bagi negara mempunyai bilangan ‘sugar daddy’ paling ramai melalui aplikasi Sugarbook, yang menyediakan platform mencari perempuan simpanan atau lebih dikenali sebagai ‘sugar baby’.

Lebih mengejutkan ramai pihak apabila Sugarbook melaporkan peningkatan 40 peratus pelajar universiti mendaftar untuk menjadi ‘sugar baby’ sejak Januari, dipercayai atas alasan krisis kewangan yang dialami.

Platform itu turut mendedahkan senarai ‘top 10’ universiti ‘sugar baby’ di Malaysia, termasuk dua universiti awam, membabitkan 12,705 pelajar.


Enggan lawan pemain Israel, atlet Algeria tarik diri dari Olimpik Tokyo

TOKYO, 13 Zulhijjah 1442H, Jumaat – Sehari sebelum Sukan Olimpik Tokyo dimulakan secara rasmi, atlet judo dari Algeria, Fethi Nourine (bawah 73kg) dilaporkan menarik diri dalam perlawanan bagi mengelakkan kemungkinan berdepan pesaing dari negara haram Israel.

Mengikut jadual, Nourine akan menghadapi atlet Sudan, Mohamed Abdalrasool pada hari Isnin untuk pertarungan pertama, dan akan menentang Tohar Butbul dari Israel pada pusingan berikutnya.

Bercakap dengan sebuah stesen televisyen Algeria pada Khamis, Nourine menegaskan, sokongan politiknya untuk perjuangan Palestin menjadikannya mustahil untuk bersaing dengan seorang atlet dari Israel.

“Kami banyak berusaha untuk sampai ke Olimpik… tetapi perjuangan Palestin lebih besar daripada semua ini,” katanya, sambil menambah bahawa keputusannya adalah ‘muktamad’.

Ini bukan kali pertama Nourine menarik diri daripada perlawanan untuk tidak menghadapi pesaing Israel, setelah menarik diri dari kejuaraan dunia 2019 di Tokyo.

Selain Nourine, atlet Iran juga diserang kerana enggan berdepan dengan pesaing mereka dari Israel. – Agensi


Semua kilang arak ditutup serta-merta

BANGI, 20 Syawal 1442H, Selasa – Semua operasi kilang minuman keras di seluruh negara ditutup secara serta-merta sepanjang tempoh sekatan pergerakan penuh fasa pertama.

Menteri Kanan (Keselamatan) Datuk Seri Ismail Sabri Yaakob berkata, walaupun kebenaran beroperasi diberikan kepada kilang-kilang yang berasaskan makanan dan minuman, namun ia hanyalah untuk keperluan asas.

“Oleh yang demikian, kilang minuman keras tidak termasuk di dalam kategori keperluan asas.

“Sehubungan dengan itu, kerajaan hari ini bersetuju supaya semua kilang minuman keras di seluruh negara ditutup serta-merta,” katanya dalam kenyataan hari ini.

Sebagai makluman, beliau berkata, semua sektor perkilangan ditutup kecuali 12 kategori sahaja yang dibenarkan beroperasi sepanjang tempoh PKP 3.0 ini.


Cari solusi! 72.1 peratus tak sambung belajar lepas SPM membimbangkan

Oleh Siti Hafidah Abd Ghaffar

BANGI, 20 Zulhijjah 1443H, Rabu – Tidak dapat dinafikan hasil kaji selidik Jabatan Perangkaan Malaysia mengenai prestasi pencapaian pendidikan rakyat Malaysia pada 2019 membimbangkan.

Hasil kajian itu mendapati bahawa 72.1 peratus daripada rakyat negara ini memilih untuk tidak melanjutkan pelajaran ke peringkat lebih tinggi selepas Sijil Pelajaran Malaysia (SPM).

Perkara itu dikhuatiri akan memberi kesan kepada produktiviti negara bahkan tidak mustahil usaha melahirkan lebih ramai teknokrat yang diperlukan pada masa depan terganggu.

Sehubungan itu, Presiden Ikatan Guru-Guru Muslim Malaysia (iGuru), Ustaz Mohd Azizee Hasan menggesa, Kementerian Pendidikan (KPM) segera menangani isu berkenaan dan pada masa sama mencari solusi bagi mengelak ramai pelajar terbantut pendidikan mereka di tahap SPM sahaja.

“Satu jawatankuasa khas perlu ditubuhkan melibatkan pelbagai pihak kerajaan, pakar pendidikan, pemegang taruh pendidikan, swasta, syarikat berkaitan kerajaan (GLC) bagi mencari pendekatan terbaik untuk tangani isu ini,” katanya ketika dihubungi Ismaweb.net, hari ini.

Selain itu, beliau menegaskan kemiskinan dan beban hidup perlu ditangani oleh pihak berkenaan.

Langkah itu perlu bagi mengelakkan ramai pelajar berhenti awal selepas SPM untuk membantu ibu bapa mereka.

“Akhirnya negara kehilangan ramai bakat dan potensi yang diperlukan serta guna tenaga mahir,” katanya.


Jika Jabatan Imigresen pun dibolosi, siapa lagi boleh dipercayai?

BANGI, 25 Rabiulakhir 1443H, Jumaat – Pendedahan Kementerian Dalam Negeri (KDN) berhubung kewujudan kartel di pelbagai peringkat dalam kalangan pegawai Imigresen, sehingga menjejaskan tahap integriti jabatan sangat memalukan.

Situasi itu sangat menyedihkan berikutan yang terbabit adalah barisan hadapan kerajaan yang dipertanggungjawabkan dengan satu amanah amat besar.

Presiden Persatuan Pemeriksa Fraud Bertauliah Malaysia, Datuk Seri Akhbar Satar mempersoalkan sekiranya agensi seperti Jabatan Imigresen Malaysia pun dapat dibolosi, siapa lagi yang boleh dipercayai.

“Amat menyedihkan, mereka yang terbabit ini tanpa rasa malu hidup bergelumang dengan rasuah, selain salah guna kuasa.

“Pegawai kerajaan sebegini yang sanggup mencemari etika dan tanggungjawab penting dalam urusan penguatkuasaan undang-undang, menjaga pertahanan dan keselamatan negara, selayaknya dianggap pengkhianat negara,” katanya menulis di Berita Harian, hari ini.

Mengulas lanjut Akhbar menjelaskan, isu itu sudah lama menjadi ‘rahsia terbuka’ susulan terdapatnya sindrom kartel yang bersekongkol dengan anggota Jabatan Imigresen dalam hal berkaitan salah guna kuasa, penyelewengan dan ketirisan hasil kerajaan.

Atas dasar itu, kerajaan perlu melakukan sesuatu untuk membersihkan nama negara yang sudah tercalar sehingga mampu menghakis kepercayaan masyarakat, serta merosakkan imej kerajaan di mata dunia.

Tegas beliau, apa berlaku April lalu lebih menggerunkan apabila sindiket dengan kerjasama ‘orang dalam’ dilapor berjaya menggodam pangkalan data Sistem Imigresen Malaysia (MyIMMs) dengan memasang transmitter (alat pemancar) untuk membolehkan anggota sindiket menukar kata laluan pegawai imigresen, seterusnya mencetak Pas Lawatan Kerja Sosial (PLKS) daripada pusat operasi mereka di luar pejabat imigresen.

Pencerobohan yang berlaku ke dalam pangkalan data agensi kerajaan dan jelas membabitkan isu kebocoran keselamatan yang sangat serius.

“Ini kerana, keupayaan ahli sindiket menggodam sistem komputer imigresen membolehkan mereka mencetak PLKS dan menjualnya kepada warga asing yang bekerja secara haram di negara ini.

“Sebenarnya, gejala rasuah seperti didedahkan Menteri Dalam Negeri itu sudah banyak kali berlaku.

“Sebagai contoh, di Lapangan Terbang Antarabangsa Kuala Lumpur (KLIA), terdapat lebih 30,000 pendatang asing tanpa izin (PATI) dibenarkan masuk ke negara ini dengan begitu mudah.

“Oleh kerana segelintir anggota Imigresen yang tidak berintegriti dan tidak amanah menerima suapan, akhirnya keselamatan dan pertahanan negara tergugat, malah sempadan negara turut dikompromi,” kongsinya.

Beliau berpandangan, selaku agensi penting negara, Jabatan Imigresen perlu sentiasa mengekalkan integriti dengan tidak menerima habuan, apatah lagi bersekongkol dengan mana-mana kartel atau sindiket.

“Kita perlu ingat kartel atau sindiket hanya memberi habuan serendah RM100 atau RM200 (sebagai contoh) kepada pegawai tidak bertanggungjawab, tetapi mereka untung beratus juta ringgit.

“Lebih merisaukan, impak negatif kepada keselamatan negara adalah tinggi, jika berkhidmat dengan jujur dan mempunyai integriti tinggi, budaya kartel dan sindiket dapat dihindar”ujarnya.

Beliau dalam masa, mempersoalkan apakah penjawat awam yang terlibat tidak mempunyai semangat sayangkan negara sehingga sanggup membiarkan PATI dan orang luar memasuki negara tanpa dokumen?

Justeru itu, beliau mencadangkan exit policy atau dasar keluar bersesuaian perlu difikirkan segera supaya fungsi penyelaras Ops Bersepadu sedia ada perlu diambil alih agensi bersesuaian.


Hanipa tak rasional kecam garis panduan jual arak?

BANGI, 8 Rabiulakhir 1442H, Selasa – Malaysia perlu memperketatkan serta memperluaskan lagi garis panduan penjualan arak seperti Singapura dan Eropah demi menjaga kesejahteraan serta keharmonian bersama.

Sebagai sebuah negara Islam yang bersifat sejahtera, segala aturan yang ditetapkan oleh agama itu adalah untuk kebaikan dan maslahah manusia itu sendiri.

Justeru agak menghairankan apabila Ahli Parlimen Sepang, Mohamed Hanipa Maidin mengecam garis panduan terbaharu Dewan Bandaraya Kuala Lumpur (DBKL) mengenai penjualan minuman keras tahun depan sebagai tidak berperlembagaan, dengan mengatakan ia bertentangan dengan kebebasan beragama.

Kenyataan beliau itu menimbulkan persoalan sama ada Hanipa yang juga Ahli Parlimen Parti Amanah Negara (PAN) merujuk kepada ‘agama’ humanism yang bertuhankan nafsu dan manusia sebagai tuhan.

Ini kerana, majoriti agama menegah pengikutnya daripada mabuk dan jika ada yang tidak mengharamkan, ia bukanlah tuntutan agama, kata Pemangku Yang Dipertua Ikatan Muslimin Malaysia (ISMA) Sepang, Ustaz Ibrahim Mohd Hasan.

Beliau menjelaskan, garis panduan lesen minuman keras (LMK) yang dikeluarkan DBKL bukan bermakna minuman keras diharamkan secara total tetapi secara lebih terkawal.

“Arak masih lagi bebas dijual di pasar raya, pub dan kedai arak. Ini bermaksud tiada hak kebebasan mana-mana agama yang dinafikan.

“Apa yang berlaku ialah penjualan arak yang terkawal supaya ia tidak mudah diterdedah kepada masyarakat umum,” katanya dalam kenyataan hari ini.

Pada masa sama, Ustaz Ibrahim menegaskan, sebagai seorang pemimpin, Hanipa seharusnya memikirkan soal kesejahteraan masyarakat yang umumnya menolak pemabuk dan peminum arak.

Ini juga berkait dengan isu pemandu mabuk yang terbabit dalam kes kemalangan sehingga membunuh warga yang tidak bersalah, katanya.

Beliau turut mempersoalkan sama ada Hanipa tidak mampu berfikir secara rasional sebagai seorang pemimpin impak positif yang lebih harmoni kepada masyarakat berikutan penjualan arak yang terkawal.

“Akhirnya, sebagai seorang muslim, memastikan umat Islam terpelihara daripada dosa dan maksiat merupakan tanggungjawab seorang muslim.

“Antara lainnya ialah dengan cara menutup segala pintu ke arah maksiat tersebut ‘Sadd zaraie’.

“Jika umat Islam sendiri tidak minum, bagaimana pula pekerja muslim yang terpaksa terlibat dengan urusan penjualan arak di kedai serbaneka?

“Apakah YB merasakan bahawa hak kebebasan itu lebih penting daripada tuntutan agama Islam itu sendiri?,” bidasnya.

DBKL sebelum ini memperkenalkan garis panduan baharu mengenai lesen minuman keras berkuat kuasa 15 November lalu.

Antara lain, garis panduan tersebut menetapkan bahawa kedai runcit dan kedai serbaneka tidak lagi dibenarkan menjual produk minuman keras mulai 1 Oktober tahun depan.


80,336 individu sudah terima vaksin COVID-19

KUALA LUMPUR, 20 Rejab 1442H, Khamis – Seramai 80,336 individu telah menerima vaksin setakat semalam bagi fasa pertama Program Imunisasi COVID-19 Kebangsaan.

Memetik laporan Berita Harian, Menteri Penyelaras program yang juga Menteri Sains, Teknologi dan Inovasi, Khairy Jamaluddin memaklumkan perkara itu menerusi ciapan dalam akaun Twitter rasmi beliau, hari ini.

Berdasarkan maklumat Jawatankuasa Khas Jaminan Akses Bekalan Vaksin COVID-19 (JKJAV) setakat jam 11.59 malam tadi yang dikongsikan Khairy, Sarawak mencatat jumlah penerima suntikan tertinggi membabitkan 13,691 orang.

Ia diikuti Kuala Lumpur (8,505), Perak (7,757), Kelantan (7,725), Pahang (7,415), Johor (6,454), Terengganu (4,566), Kedah (4,388) dan Selangor (4,276).

Seterusnya, Negeri Sembilan (3,101), Pulau Pinang (2,914), Melaka (2,752), Sabah (1,898), Labuan (1,789), Perlis (1,598) dan Putrajaya (1,507).

Program Imunisasi COVID-19 Kebangsaan dilaksanakan dalam tiga fasa yang bermula dengan golongan barisan hadapan, disusuli kumpulan berisiko tinggi dan rakyat berusia 18 tahun ke atas.

Ia bagi memastikan antara 70 hingga 80 peratus rakyat negara ini menerima vaksin menjelang Februari 2022, sekali gus membentuk imuniti kelompok bagi mengekang penularan COVID-19.

Fasa pertama berlangsung hingga April depan membabitkan 500,000 petugas barisan hadapan, manakala fasa kedua meliputi 9.4 juta orang dalam perkhidmatan penting, warga emas dan kumpulan berisiko tinggi dengan penyakit kronik (April hingga Ogos).

Fasa ketiga pula dijadualkan bermula Mei depan hingga Februari 2022 dengan menyasarkan 13.7 juta rakyat berumur 18 tahun ke atas.


UEC: Jangan tunduk desakan Hua Zhong demi sokongan politik

Oleh Athirah Huda Zalhe

BANGI, 27 Zulkaedah 1441H, Ahad – Kementerian Pendidikan (KPM) perlu segera memuktamadkan isu Sijil Peperiksaan Bersepadu (UEC) memandangkan Pasukan Petugas Dasar UEC (PPDUEC) telah selesai menjalankan tugasnya.

Presiden Ikatan Guru-Guru Muslim Malaysia (iGuru), Ustaz Mohd Azizee Hasan berkata, keputusan tegas dan muktamad daripada KPM adalah penting untuk memastikan isu berkenaan tidak dipolitikkan oleh mana-mana pihak.

“Kerajaan tidak perlu tunduk kepada mana-mana desakan demi meraih sokongan politik termasuk desakan Hua Zhong.

“Kerajaan juga perlu memberikan penjelasan berhubung pengambilan calon PISMP bahasa Cina yang menggunakan sijil UEC sebagai kelayakan ke IPG,” katanya kepada Ismaweb.net, hari ini.

Beliau berkata demikian mengulas laporan Sin Chew Daily berhubung pertemuan organisasi Cina, Hua Zhong dengan Perdana Menteri, Tan Sri Muhyiddin Yassin bagi mendesak kerajaan untuk mengiktiraf UEC.

Pertemuan yang diketuai Tan Sri Goh Tian Chuan itu telah menyerahkan 15 tuntutan berkenaan ekonomi, politik dan pendidikan kepada Perdana Menteri, pada masa sama menggesa kerajaan mengiktiraf sijil UEC SMPC.

Goh Tian Chuan yang juga Pengerusi Dewan Perhimpunan Cina Sabah mendakwa, SMPC dan UEC berasal dari Malaysia dan mendapat pengiktirafan berterusan daripada banyak kerajaan serta kolej di seluruh dunia, yang memberi peluang kepada lepasannya melanjutkan pengajian ke luar negara.

Dakwanya lagi, perjuangan mengiktiraf UEC masih belum berakhir walaupun telah berlalu beberapa penggal kerajaan dan pernah terkandung antara salah satu manifesto PH pada PRU14 lalu.

Laporan Sin Chew Daily itu turut mendakwa kononnya Muhyiddin berharap bahawa UEC akhirnya diiktiraf, namun akui bahawa ianya sukar dilakukan.

Bagaimanapun, Pejabat Perdana Menteri hari ini menjelaskan bahawa Muhyiddin tidak menyatakan kerajaan akan mengiktitaf sijil berkenaan, sebaliknya menegaskan UEC perlu mengikut Dasar Pendidikan Kebangsaan jika mahu dipertimbangkan penyelesaiannya pada masa hadapan.


Telefon bimbit dilarang tempat mengundi

KUALA LUMPUR – 19 Rabiulakhir 1444H, Selasa – Penggunaan telefon bimbit di tempat mengundi (saluran) adalah tidak dibenarkan pada Pilihan Raya Umum ke-15 (PRU15).

Suruhanjaya Pilihan Raya (SPR) menerusi kenyataan memaklumkan pengundi yang membawa telefon bimbit perlu meletakkan gajet itu di tempat yang disediakan setelah menerima kertas undi dan mengambilnya semula selepas selesai mengundi.

“Pelaksanaan tatacara pengundian baharu ini boleh dirujuk menerusi poster ‘Tatacara 10 Langkah Pengundian’ yang menjelaskan proses pengundian sepenuhnya dan maklumat lanjut juga telah dimuat naik di laman Facebook, Instagram dan Twitter SPR,” menurut kenyataan itu.

Sebagai peringatan, notis dan poster larangan penggunaan telefon bimbit akan diletak di luar dan di dalam tempat mengundi.

SPR turut mengingatkan tanggungjawab orang yang dibenarkan hadir dalam urusan berkaitan pilihan raya untuk memelihara kerahsiaan maklumat pengundian sebagaimana termaktub di bawah Akta Kesalahan Pilihan Raya 1954.

“SPR menyeru semua pengundi untuk mematuhi langkah-langkah pengundian yang telah ditetapkan ketika berada di tempat mengundi (saluran),” katanya.

SPR menetapkan 19 November sebagai hari mengundi bagi PRU15 manakala pengundian awal berlangsung esok. – Bernama


RON97 turun 10 sen

BANGI, 4 Ramadan 1443H, Rabu – Harga runcit bagi petrol RON97 turun sebanyak 10 sen seliter iaitu daripada RM3.91 seliter kepada RM3.81 seliter, manakala RON95 dan diesel masing-masing kekal RM2.05 seliter dan RM2.15 seliter.

Kementerian Kewangan (MOF) dalam kenyataan hari ini berkata, harga itu berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

Harga runcit produk petroleum itu adalah bagi tempoh 7 sehingga 13 April ini.

MOF berkata, bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, walaupun harga pasaran sebenar bagi kedua-dua produk meningkat melebihi paras harga siling yang ditetapkan.

Kerajaan juga akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara.


UMNO akan hilang sokongan Melayu jika bekerjasama dengan DAP

SAYA mengikuti secara dekat perkembangan politik negeri Perak, tanah tumpah darahku, walaupun agak membosankan, dengan isu perebutan kuasa, yang tidak sepatutnya berlaku, ketika negara dilanda pandemik COVID-19. Rakyat sedang susah, jangan disusahkan lagi. Sebaik-baiknya, berilah khabar gembira.

Semua parti ada yang salah. Setiap parti politik (manusia) ada kelemahan, tidak ada yang sempurna dalam dunia ini. Apa yang penting sekarang ini adalah untuk mengurus ego masing-masing, agar perpecahan tidak terus melebar.

UMNO, jangan tinggal PAS dan PPBM, kerana di situlah kekuatan UMNO selaku ‘big brother’ sebenarnya untuk kembali berkuasa. Tidak ada parti yang boleh berkuasa bersendirian.

UMNO janganlah nampak terdesak sangat sehingga sanggup bekerjasama dengan ultra kiasu DAP (PH). Takkan nak jilat ludah balik. UMNO akan hilang sokongan Melayu, jika itu berlaku.

Sudah tertutup semua pintu perbincangan dengan Perikatan Nasional (PN)? Suka atau tidak, PN tidak boleh ditinggalkan.

Jika berebut negeri Selangor, berbaloi juga, negeri kaya. Ini negeri Perak sahaja. Dahulu memang kaya, sekarang tidak sekaya dahulu. Perak hanya sebuah negeri, banyak negeri lain lagi.

Penyatuan UMNO, PAS dan PPBM amat penting kepada survival politik negara bertuah ini daripada jatuh ke tangan musuh. Tidak ada parti yang boleh memerintah secara bersendirian.

Saling perlu-memerlukan. Jangan biarkan keseorangan. Hati-hatilah bila mengeluarkan kata-kata, kerana kadangkala ianya mengguris dan melukakan. Luka di tangan nampak berdarah, masalah luka hati. Menyimpan lama. Akhirnya, meletup di negeri Perak.

UMNO, PAS, PPBM adalah majoritinya ‘parti sebangsa, seagama’. Takkan lebih teruk daripada ultra kiasu?

Ini belum Pilihan Raya Umum ke-15 (PRU15), sudah bergaduh bagai nak rak. Bayang menjelang PRU15 nanti. Isu paling besar, soal pembahagian kerusi, contoh paling pahit ketika Pilihan Raya Negeri (PRN) Sabah.

Jika sekarang tidak boleh bersetuju untuk tidak bersetuju, dan duduk semeja, bayangkan nanti.

Jika dalam keadaan hayat Muafakat Nasional (MN) dan PN yang baharu setahun jagung sudah berantakan, bagaimana nak merancang untuk 100 tahun.

Adakah MN dan PN wujud hanya untuk kepentingan politik menang pilihan raya atau ada wawasan lebih jauh daripada itu? Fikirkan kepentingan anak bangsa dan agama untuk jangka panjang.

Jika merancang sekadar menang pilihan raya, nampak singkat sangat pemikiran kita.

Jangka panjang, jauh lebih penting daripada jangka pendek. Masa depan lebih penting daripada masa kini.

Saya merayu kepada UMNO, yang dilabelkan sebagai ‘big brother’, pastikan label ‘big brother’ itu mematangkan. Bukan melebarkan lagi ego. Tugas besar UMNO adalah perkukuhkan PN, walaupun pahit berhadapan dengan PPBM.

PPBM perlu ingat, kamu datangnya daripada UMNO. Luka UMNO bertambah dalam apabila kamu melompat. Memang sukar untuk UMNO menerima, tetapi itulah realiti.

UMNO tidak perlu lagilah ulang-ulang menyeru PPBM kembali kepada UMNO. Sukar untuk berlaku dalam jangka masa pendek ini. Bila hati telah retak. Teruskan usaha untuk perkukuhkan UMNO, sebab dalam UMNO sendiri, ramai tidak berperangai seperti UMNO dahulu.

PPBM jangan bawa perangai lama. Uruskan ego, walaupun hari ini, mungkin kamu berkuasa. Esok lusa bila berlaku PRU15, keadaan mungkin berbeza. Perkukuhkan parti sendiri. Pastikan ia ada identiti sendiri, lain sedikit daripada UMNO dan PAS.

Kepada PAS pula, dahulu kamu susah. Sudah mengajar kamu erti ikhlas dalam berjuang. Kini, mungkin dah senang sikit sebab berada dalam kerajaan. Teruskan berjuang dengan ikhlas. Damaikanlah UMNO dan PPBM.

Jangan termakan dengan hasutan musuh. Dalam laman media sosial hari ini, musuh-musuh sedang menghasut, untuk mempercepatkan terkuburnya hayat MN dan PN, agar mereka dapat berkuasa kembali. Adakah ini yang kita mahu?

Membina mengambil masa lama, meruntuh sekelip masa sahaja.

PAS mesti terus kuat berusaha untuk terus menyatukan UMNO dan PPBM.

Permusuhan antara keduanya memang tidak dapat dielakkan selepas kemelut negeri Perak ini.

Saya amat memahami kedudukan UMNO selaku parti yang mendapat kerusi yang terbanyak, tetapi terpaksa mengalah dalam banyak perkara disebabkan oleh kesilapan yang dilakukan pada masa lalu.

Ramai dalam kalangan kita marah kepada UMNO, kenapa sanggup jatuhkan Menteri Besar Perak? Kenapa sanggup tikam belakang? Apakah erti muafakat? Apa makna persaudaraan dan berbagai lagi persoalan dilontarkan.

Andainya kita berada di tempat UMNO, agak-agaknyalah, apa yang kita akan lakukan.

Parti yang paling banyak merusi, tetapi seolah-olah ‘tersisih’.

Benar, semuanya berpunca daripada UMNO (BN) yang telah memerintah lebih 60 tahun. Berbaloikah untuk mengorek semua cerita lama itu? Mari semua kita ‘move on’.

Jangan biarkan semua parti ini bersendirian, seperti PAS nampak sendirian dalam isu kuil di Kedah. UMNO buat senyap sahaja. Sedangkan lambakan kuil haram ini semuanya pada zaman UMNO (BN) lagi.

UMNO, PAS dan PPBM perlu kuat, dengan gabungan parti-parti Bumiputera ke Sabah dan Sarawak.

Prof Dr Mohd Ridhuan Tee Abdullah


Sampai bila DBP mahu dibiar jadi ‘harimau tak bergigi’

BANGI, 25 Muharram 1443H, Jumaat – Usaha untuk memupuk sikap dan kecintaan kepada bahasa Melayu dalam kalangan rakyat Malaysia sudah cukup meluas, kata tokoh bahasa dan persuratan negara, Prof Datuk Seri Dr Awang Sariyan.

Bahkan, katanya, telah wujud Jabatan Pengembangan Bahasa dan Sastera yang khusus untuk menangani serta menyantuni jabatan-jabatan kerajaan.

Jelasnya, ada usaha yang telah menunjukkan kejayaan dengan wujudnya munsyi muda bahasa yang diusahakan oleh Dewan Bahasa dan Pustaka (DBP), Jabatan Perkhidmatan Awam (JPA) dan Institut Tadbiran Awam Negara (INTAN).

Bagaimanapun, Prof Awang meluahkan rasa ketidakpuasan hati kerana ini hanya sebahagian usaha daripada pihak bawahan ke peringkat atasan.

“Yang saya harapkan, mesti ada usaha top ke down, maknanya kata orang keruh air di hulu keruhlah air di hilir.

“Jadi kalau di atas tidak begitu jelas atau tidak menguatkuasakan dasar bahasa kebangsaan, maka peringkat bawah tidak akan melihat ini sebagai suatu perkara yang penting,” katanya dalam webinar Agenda Pertiwi bertajuk 64 Tahun Merdeka: Mana Kedudukan Bahasa Negara? yang disiarkan secara langsung, semalam.

Mengulas lanjut, Prof Awang berkata, adalah menjadi kekesalan apabila bidang kuasa DBP tidak terlalu meluas untuk menguatkuasakan pemerkasaan bahasa Melayu.

Misalnya, kata beliau, kerjasama antara pihak berkuasa tempatan (PBT) dan DBP hanya sekadar melibatkan pengiklanan serta papan tanda sahaja.

“Dewan Bahasa dan Pustaka mempunyai kuasa dari sudut meluluskan teks yang bakal dipamerkan pada iklan, pada nama jalan dan bangunan. Tetapi kuasa untuk memberikan permit adalah pada PBT, dewan bandaraya, majlis tempatan, majlis perbandaran dan sebagainya.

“Jadi selagi DBP tidak ada sedikit kuasa, dan hanya ada kuasa untuk mengesahkan teks, selagi itu ia terkekang,” katanya.

Beliau berkata, permohonan kebenaran untuk kelulusan nama atau iklan itu pun hanya akan dibuat jika setiap PBT cakna dan peka terhadap undang-undang pengiklanan.

“Tetapi daripada 149 PBT, masih besar jumlah peratusan yang tidak cakna. Jadi mereka tidak pun mengenakan syarat untuk ikut undang-undang kecil bagi membolehkan bahasa diutamakan, termasuk warna, saiz dan perkataan.

“Ini yang saya kata perlu Dewan Bahasa dan Pustaka diberi sedikit undang-undang untuk mengambil tindakan pada mereka yang tidak menghormati bahasa kebangsaan. Bukan maksud kita nak mendenda tapi sekadar menguatkuasakan,” katanya.

Lebih malang apabila DBP hanya umpama harimau kertas atau harimau tua yang tiada giginya, kata Prof Awang.

Beliau berkata, ketika ini DBP hanya dilihat sebagai ‘badan dakwah’, walhal badan dakwah ini juga boleh diberi kuasa ‘mendakwa’.

Tegasnya, jika keadaan sebegini ini dikekalkan, maka sampai bila-bila DBP hanya akan menjadi harimau kertas.

“Mengapa agaknya terjadi halangan yang begitu besar. Apabila diberikan kuasa untuk menyaman dan mengenakan tindakan undang-undang, mesti penjawat awam yang terlebih dahulu akan dikenakan tindakan. Ini pasti menimbulkan rasa tidak menyenangkan.

“Jadi pada hemat saya, apabila nasihat Peguam Negara mengatakan di dalam Perlembagaan tidak dibolehkan sebuah jabatan kerajaan menyaman. Jadi ini yang perlu dipinda, selepas dipinda, jabatan kerajaan atas kepentingan negara, boleh mengambil tindakan sewajarnya.

“Jika itu tidak dipinda, maka DBP sekadar mampu beri teguran,” katanya lagi.


Jordan desak Israel henti operasi tentera ke atas Palestin

AMMAN, 29 Rabiulawal 1444H, Rabu – Kementerian Luar dan Ekspatriat Jordan mengecam pencerobohan berterusan tentera pengganas Israel di bandar Palestin, termasuk serangan awal pagi Selasa di Nablus dan Ramallah.

Kementerian itu memberi amaran bahawa peningkatan ketenteraan akan membawa kepada lingkaran baharu keganasan, di mana ‘semua pihak perlu membayar harganya.’

Menurut agensi berita Jordan – Petra – yang memetik kementerian berkata, serbuan Israel ke atas bandar Palestin dan tindakan mengekalkan penjajahan di tengah-kebuntuan kepada proses damai, akan membawa peningkatan yang berbahaya.

Justeru, kementerian menegaskan bahawa pentingnya untuk Israel menghentikan semua operasi ketenteraan terhadap rakyat Palestin, termasuk semua langkah haram lain yang menjejaskan penyelesaian dua negara dan peluang keamanan.

Pada masa sama, Jordan turut menggesa masyarakat antarabangsa untuk memberi perlindungan kepada rakyat Palestin.

Ini termasuk melancarkan usaha sebenar bagi mencapai keamanan yang adil untuk menamatkan pendudukan dan menubuhkan sebuah negara Palestin merdeka, dengan Baitulmaqdis sebagai ibu negara.

Terdahulu, rejim Zionis membunuh enam rakyat Palestin dan mencederakan sekurang-kurangnya 20 yang lain selepas serbuan ganas tentera di utara Tebing Barat yang diduduki pada Selasa.

Pasukan tentera menyerbu bandar Nablus dilengkapi dengan puluhan kenderaan perisai dan peluru berpandu antikereta kebal serta bertempur dengan pejuang Palestin di bandar itu.- Agensi


JKM nafi beri bantuan warga emas RM500

BANGI, 11 Ramadan 1443H, Rabu – Jabatan Kebajikan Masyarakat (JKM) menafikan pemberian Bantuan Warga Emas secara ‘one-off’ sehingga RM500 menerusi poster yang tular di media sosial, baru-baru ini.

JKM memaklumkan poster berkenaan adalah palsu dan menyarankan orang ramai terlebih dahulu merujuk laman sesawang JKM di www.jkm.gov.my untuk mendapatkan maklumat yang lebih tepat.

“Orang ramai dinasihatkan agar tidak mudah mempercayai maklumat palsu sebaliknya menjadi warga digital yang bijak.

“Orang ramai perlu bertanggungjawab dengan membuat semakan terlebih dahulu dan merujuk sumber rasmi untuk mendapatkan maklumat yang sahih dan terkini,” katanya menerusi kenyataan, hari ini.

Terdahulu, tular sebuah poster di media sosial yang memaparkan bantuan khas untuk warga emas bernilai RM500 daripada JKM.

Dalam masa sama, JKM menasihatkan orang ramai supaya meneliti kesahihan sesuatu maklumat sebelum menyebarkannya kepada orang lain.

Katanya, tindakan menyebarkan berita palsu adalah salah disisi undang-undang dan individu yang bertanggungjawab boleh dikenakan denda serta penjara jika didapati bersalah.


Hamas beri amaran ‘takkan berdiam’ jika rejim Israel terus ceroboh al-Aqsa

BAITULMAQDIS, 23 Zulkaedah 1441H, Rabu – Pergerakan Perjuangan Islam Palestin (Hamas) memberi amaran kepada pihak berkuasa negara haram Israel supaya tidak berlaku pelanggaran di Masjid al-Aqsa di kota lama al-Quds yang diduduki.

Hamas dalam satu kenyataan pada Selasa menegaskan, setiap tindakan provokatif terhadap kawasan suci itu akan membangkitkan kemarahan rakyat Palestin dan seterusnya mencetuskan perjuangan bersenjata.

“Rejim Israel akan membayar harga yang besar untuk pencerobohan di perkarangan yang dihormati dan pelanggaran berterusan di masjid akan menjadi penyebab konfrontasi,” katanya.

Gerakan Palestin itu juga menolak keputusan mahkamah Israel untuk menutup Pagar Emas yang bersejarah – dikenali sebagai Bab al-Rahma dalam bahasa Arab – dan satu-satunya pintu timur menuju Masjid al-Aqsa – dengan menegaskan bahawa rejim Israel tidak akan dapat menahan kekuatan Palestin.

“Ini kerana rakyat dapat membuat perkara mungkin mustahil serta menghapuskan skema pendudukan yang menyasarkan Baitulmaqdis al-Quds,” katanya.

Hamas turut menyifatkan penutupan Bab al-Rahma sebagai langkah menjadikan masjid sebagai rumah ibadat dan kota Yahudi di samping memaklumkan bahawa rancangan berbahaya seperti itu tidak akan berhasil.

Gerakan Palestin itu kemudian meminta Pertubuhan Kerjasama Islam (OIC) dan Liga Arab untuk mengambil tindakan menghentikan ancaman yang melanda Masjid al-Aqsa dan mencegah rejim Israel mencapai objektifnya.

Kelmarin, pertubuhan Islam di Baitulmaqdis Timur menolak keputusan mahkamah Israel untuk menutup kawasan solat Bab al-Rahma di perkarangan Masjid al-Aqsa dengan menegaskan bahawa semua yang ada di dalam tembok itu adalah kepunyaan umat Islam semata-mata dan rejim Israel tidak mempunyai hak atau kuasa ke atasnya.

Warga Palestin berulang kali memberi amaran mengenai cubaan Israel untuk mengubah status quo perkarangan Masjid al-Aqsa. Masjid al-Aqsa adalah masjid suci ketiga dalam Islam. – Agensi


Omicron bertahan lebih lama pada permukaan plastik, kulit

TOKYO, 22 Jamadilakhir 1443H, Selasa – Varian Omicron didakwa boleh bertahan lebih lama berbanding varian lain pada permukaan plastik dan kulit manusia, menurut kajian saintis Jepun.

Kajian oleh pasukan dari Universiti Perubatan Wilayah Kyoto itu mendapati, Omicron bertahan lebih lama daripada strain asal berikutan hasil beberapa siri ujian makmal.

Mereka merumuskan bahawa kestabilan persekitaran Omicron yang tinggi – keupayaannya untuk kekal berjangkit – mungkin mendorong varian berkenaan menjadi yang dominan menggantikan Delta.

“Kajian kami menunjukkan bahawa pada permukaan plastik dan kulit, varian Alpha, Beta dan Omicron mempamerkan masa kelangsungan hidup lebih lama dua kali ganda daripada strain asal Wuhan dan mengekalkan jangkitan selama lebih daripada 16 jam pada permukaan kulit,” dakwa kajian.

Menurutnya, bagi permukaan plastik, purata tempoh hidup bagi strain asal serta varian Alpha, Beta, Gamma dan Delta masing-masing ialah 56 jam, 191.3 jam, 156.6 jam, 59.3 jam dan 114 jam berbanding Omicron iaitu 193.5 jam bersamaan lapan hari.

Pada sampel kulit daripada mayat, purata tempoh hidup virus adalah 8.6 jam untuk strain asal, 19.6 jam (Alpha), 19.1 jam (Beta), 11 jam (Gamma), 16.8 jam (Delta) dan 21.1 jam terhadap Omicron.

“Kajian ini juga menunjukkan bahawa Omicron mempunyai kestabilan alam sekitar yang paling tinggi dalam kalangan VOC (varian yang menjadi perhatian), sekali gus menjadi antara faktor membolehkan Omicron menggantikan Delta sebagai varian paling cepat merebak,” kata kajian.

Pusat Pencegahan dan Kawalan Penyakit Eropah (ECDC) berkata, Omicron kini menjadi kebimbangan utama di seluruh dunia dan menjadi varian paling dominan di kebanyakan negara anggota EU.

Negara yang direkodkan mempunyai peratusan tertinggi kes baharu Omicron adalah Finland (99.9 peratus), Belgium (99.7 peratus), Malta (99.3 peratus) dan Denmark (98.8 peratus).

Walaupun varian tersebut secara amnya lebih tahan terhadap etanol berbanding strain asal, ia tidak aktif sepenuhnya pada kulit selepas 15 saat terdedah kepada cecair pembasmi kuman berasaskan alkohol.

Oleh itu, penyelidik membuat kesimpulan bahawa setiap individu digalakkan untuk mengamalkan kawalan jangkitan melalui kebersihan tangan menggunakan cecair pembasmi kuman seperti disyorkan Pertubuhan Kesihatan Sedunia (WHO). – Agensi


UMNO gali kubur sendiri jika bagi kerusi Melayu pada MIC

BANGI, 10 Rejab 1442H, Isnin – UMNO tidak boleh tunduk dengan tuntutan MIC yang mahukan kerusi boleh dimenangi pada Pilihan Raya Umum ke-15 (PRU15).

Sekiranya desakan MIC dituruti, pastinya parti Melayu itu akan terus dipertikai, kerana rakyat bertegas tidak mahu kawasan majoriti Melayu diserah kepada parti bukan Melayu.

Tinjauan Ismaweb.net mendapati, rata-rata netizen sebulat suara mendesak UMNO menjaga kerusi Melayu, tidak melepaskannya dengan apa alasan sekalipun.

Pengguna media sosial dikenali sebagai Saiful Azuan berkata, UMNO ibarat menggali kubur sendiri pada PRU15 sekiranya sanggup ikut permintaan MIC berhubung perkara itu.

Rokiah Kasim pula menegaskan bahawa calon Melayu perlu dipertaruhkan di kawasan majoriti Melayu.

“Cukup-cukuplah melayan MIC atau MCA. Saya sendiri tidak akan undi MIC atau MCA jika calon mereka diletak di kawasan saya yang majoriti Melayu!,” tegasnya.

“Kalau tak cerdik jangan jadi pemimpin sebab ini mempertaruhkan masa depan agama dan bangsa. Kerusi ini bukan satu perkara yang boleh di tawar-menawar.

“Silap percaturan bala menanti. Tanpa ketegasan akan mudah diperkotak-katik. Itulah peranan penyatuan ummah.

“Bina kekuatan umat Islam. Bersatulah dan jangan berbalah sesama Islam sebab kita niat membawa kebaikan kepada semua rakyat Malaysia,” demikian pula kata Habib Abd Rahman.

Sementara Abdul Razak Mohd Sanif menggesa MIC berusaha untuk tawan kerusi bukan majoriti Melayu, bukan ambil mudah dengan menuntut kawasan Melayu.

“Jangan layan. Usaha sendiri bina sendiri sokongan,” katanya.

MIC dilaporkan akan menuntut kerusi-kerusi yang boleh dimenangi pada PRU15 daripada UMNO bagi membolehkan mereka berada kembali di dalam kerajaan khususnya di negeri.

Presidennya, Tan Sri S Vigneswaran berkata, seperti mana dilakukan oleh MIC pada dua pilihan raya sebelum ini dengan menyerahkan kerusi milik MIC kepada UMNO, maka parti itu juga berhasrat untuk berbuat demikian pada pilihan raya akan datang.

Dakwanya, pada PRU14 lalu, UMNO juga tewas di beberapa kerusi Parlimen dan Dewan Undangan Negeri (DUN) yang ditandingi, maka pada PRU akan datang, MIC perlu diberikan ruang bertanding di kerusi-kerusi boleh dimenangi.


Perintah darurat sekarang tidak sah: Tun M

BANGI, 3 Rejab 1442H, Isnin – Bekas Perdana Menteri, Tun Dr Mahathir Mohamad mendakwa perintah darurat ketika ini tidak sah.

Ini bermakna, dakwanya, apa sahaja tindakan kerajaan ketika tidak boleh diguna pakai.

“Perisytiharan darurat itu sendiri tidak mengikut undang-undang. Perlembagaan berkehendak warta kerajaan pengisytiharan darurat dikemuka kepada Parlimen. Tetapi syarat ini tidak dihirau.

“Oleh itu darurat ini tidak sah dan tidak boleh dikuatkuasakan. Ini bermakna semua tindakan kerajaan tidak sah. Inilah keadaan dalam negara sekarang.

“Kerajaan melakukan bermacam-macam kesalahan tetapi mahkamah tidak dibenar menilai sama ada tindakan dan perlakuan oleh kerajaan halal atau haram dari segi undang-undang,” katanya seperti dipetik Astro Awani, hari ini.

Dakwa, Ahli Parlimen Langkawi itu lagi, ada pihak akan menghalalkan segala tindak-tanduk dilakukan oleh kerajaan pada ketika ini.

“Mereka mempunyai sebab peribadi kenapa sokong perlakuan yang salah dari segi undang-undang ini.

“Inilah kerajaan Malaysia sekarang. Amat malang kerana segala saluran untuk rakyat menyata yang benar, iaitu kerajaan ini tidak sah dari segi Perlembagaan negara terkunci tutup.

“Ia kerana pemerintahan mengikut undang-undang, the rule of law sudah tidak ada,” dakwanya lagi.

Pada 12 Januari lalu, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah memberi perkenan supaya Pengisytiharan Proklamasi Darurat dilaksanakan di seluruh negara sebagai langkah proaktif untuk membendung gejala wabak COVID-19.

Seri Paduka turut memberi perkenan untuk tempoh pelaksanaan darurat ini sehingga 1 Ogos 2021 atau sehingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan.

Perkenan tersebut diberikan selepas Perdana Menteri, Tan Sri Muhyiddin Yassin menyembah maklum keputusan Mesyuarat Jemaah Kabinet dan mengambil kira rundingan Seri Paduka dengan Raja-Raja Melayu.


Wujud cubaan gagalkan kempen BMF punca usaha boikot tenggelam

BANGI, 29 Rabiulakhir 1445H, Isnin – Gabungan Solidariti Pembebasan Palestin (GSPP) hari ini menepis hujah-hujah pihak tertentu yang cuba menggagalkan usaha memboikot produk pro-Israel dan kempen Buy Muslim First (BMF).

Pengerusi GSPP, Ustaz Muhammad Fauzi Asmuni mengakui kempen boikot dan BMF pernah mendapat perhatian suatu ketika dahulu dan kemudian mula tenggelam atas banyak faktor.

Selain daripada faktor umat Islam tidak menguasai sepenuhnya rantaian ekonomi, beliau percaya, kewujudan gerakan yang memperkecilkan kempen BMF juga menyumbang ke arah pengenduran momentum usaha itu.

Katanya, hujah pekerja syarikat pro-Israel majoritinya muslim dan akan merugikan orang Islam negara ini kerana peluang pekerjaan tidak banyak adalah perkara yang tidak wajar dijadikan alasan.

“Tiada siapa suruh berhenti kerja serta-merta. Ambillah masa hatta lima tahun pun untuk cari kerja lain.

“Kalau syarikat buang pekerja sebelum sempat cari kerja lain, kita boleh terima pembuangan kerja kerana COVID-19 tapi tak boleh terima pembuangan kerja kerana kesan perang Israel terhadap Palestin?

“Kepayahan yang ditanggung dari kehilangan kerja tidaklah sama dengan kepedihan kehilangan keluarga di Palestin,” katanya dalam kenyataan, hari ini.

Beliau turut menyangkal hujah yang mempertikaikan usaha boikot hanya meliputi produk terpilih dan tidak merangkumi keseluruhan barangan pro-Israel.

Menurutnya, kaedah Islam menyatakan bahawa apa yang tidak boleh dibuat semua, maka janganlah ditinggalkan semuanya.

“Boikot berkait kemampuan, tidak bergantung kepada produk pro-Israel. Ada yang mudah dapatkan alternatif dan ada yang susah dan perlu masa untuk bina alternatif.

“Alternatif lain bagi produk makanan tak sama macam alternatif bagi sistem perbankan. Sistem perbankan sama seperti burger?,” katanya.

Justeru, beliau menyarankan semua pihak supaya membina semangat boikot dengan suatu yang mudah untuk masyarakat kerana itu adalah antara strategi orang cerdik.

“Saya melihat isu boikot dan kempen BMF ini ada kesannya kepada perang Israel-Palestin sekarang.

“Dalam mesyuarat GSPP minggu lepas telah dipersetujui untuk GSPP menubuhkan unit bagi menguruskan kempen boikot secara sistematik dan strategik. Insya-Allah kita akan buat dalam masa terdekat,” katanya.


Bayi lapan bulan maut tertinggal hampir 8 jam di dalam kereta

KUALA LUMPUR, 20 Rabiulawal 1445H, Jumaat – Seorang bayi perempuan berusia lapan bulan meninggal dunia selepas disyaki ditinggalkan ibunya di dalam kereta selama hampir lapan jam, di parkir Hospital Canselor Tunku Muhriz (HCTM), Cheras di sini, semalam.

Ketua Polis Daerah Cheras, ACP Zam Halim Jamaluddin berkata, dalam kejadian kira-kira 7.20 pagi itu, ibu mangsa, seorang doktor di hospital terbabit membawa bayi itu untuk dihantar ke taska.

“Mangsa diletakkan di bahagian belakang penumpang sebelah kiri kereta untuk dihantar ke taska tetapi ibu bayi berkenaan terus ke tempat kerja dengan anggapan mangsa telah pun dihantar ke taska.

“Ibu mangsa hanya menyedari anaknya masih berada dalam kereta pada petang hari yang sama selepas dimaklumkan oleh suaminya bahawa mangsa tidak dihantar ke taska,” katanya dalam kenyataan hari ini.

Zam Halim berkata, mangsa yang merupakan anak bongsu daripada dua adik beradik disahkan meninggal dunia pada jam 5.53 petang hari yang sama oleh pegawai perubatan HCTM.

Beliau berkata, keterangan daripada ibu mangsa akan diambil selepas selesai urusan pengebumian.

Katanya, kes diklasifikasikan sebagai mati mengejut dan siasatan dijalankan mengikut Seksyen 31(1)(a) Akta Kanak-kanak 2001 iaitu pengabaian terhadap kanak-kanak. – Bernama


Palestin nafi terima vaksin COVID-19 dari negara haram Israel

BAITULMAQDIS, 24 Jamadilawal 1442H, Jumaat – Kementerian Kesihatan Palestin menolak laporan media Israel, yang mendakwa pihaknya menerima vaksinasi COVID-19 dari negara penjajah itu.

Dalam satu kenyataan, kementerian berkata, pihaknya telah didekati oleh syarikat-syarikat bukan kerajaan Israel yang menawarkan 20 vaksinasi awal untuk eksperimen oleh Kementerian Kesihatan – perkara terakhir yang ditolak sepenuhnya.

Katanya, kerajaan giat berusaha untuk membeli vaksin yang diluluskan Pertubuhan Kesihatan Sedunia (WHO), dan telah menjangkau banyak syarikat untuk membeli vaksin yang disetujui ini.

“Vaksin tersebut akan tersedia di Palestin Februari depan, dan akan menjadi pilihan serta tidak dikenakan sebarang bayaran bagi warganegara,” katanya.

Sebelum ini, media melaporkan, Palestin dijangka menerima empat juta dos vaksin COVID-19 yang dibangunkan oleh Russia.

Pegawai di Kementerian Kesihatan Palestin, Osama Najjar memberitahu, vaksin Sputnik V dijangka tiba awal tahun untuk diberi kepada rakyat.

Bagaimanapun, pihaknya menolak untuk mendapatkan Pfizer disebabkan vaksin berkenaan perlu disimpan di dalam peti sejuk pada suhu bawah 80 darjah celsius. – Agensi


Akta menghendap tak boleh bertentangan dengan ‘tajassus dalam Islam’

Oleh Ainul Illia Meor Suzurudin

BANGI, 11 Ramadan 1442H, Jumaat – Kerajaan perlu memastikan akta larangan menghendap yang disyorkan beberapa pihak tidak bertentangan dengan tajassus yang dibenarkan dalam Islam, serta tidak dijadikan alasan pihak berkepentingan untuk menolak perundangan syariah sedia ada.

Ketua Pemudi BERJASA, Nor Azliza Rajiain berkata, menghendap atau ‘tajassus’ di dalam Bahasa Arab sememangnya dikategorikan sebagai jenayah dalam Islam.

Beliau menegaskan, Rasulullah ﷺ sendiri melarang perbuatan tersebut, bahkan ayat Al-Quran secara jelas menolak perbuatan ini. “ولا تجسسوا” daripada surah Al-Hujurat.

Pun begitu, tegasnya, tajassus juga dibenarkan dalam beberapa perkara ‘amar maaruf nahi mungkar’ seperti pensabitan khalwat, minum arak dan lain-lain jenayah yang memerlukan penyaksian.

“Perkara yang memerlukan amar maaruf nahi mungkar tidak akan membuka jalan kepada jenayah atau bahaya sekiranya dilaksanakan.

“Termasuk juga perlaksanaan menghendap bagi tujuan yang disebut,” katanya ketika dihubungi Ismaweb.net.

Beliau berkata demikian mengulas gesaan Pertubuhan Pertolongan Wanita (WAO) agar kerajaan mempercepatkan pindaan Kanun Keseksaan serta memperkenalkan perintah larangan menghendap dalam Kanun Prosedur Jenayah.

WAO berkata, Jawatankuasa Anti-Menghendap yang dianggotainya bersama agensi kerajaan dan Majlis Peguam sudah menyiapkan kertas cadangan mengesyorkan menghendap dijadikan sebagai satu kesalahan jenayah, tahun lalu.

“Perbuatan menghendap bukan lagi membabitkan kejadian terpencil, malangnya kerajaan masih menangguhkan undang-undang yang kritikal ini.

“Tindakan kerajaan mempercepatkan pindaan Kanun Keseksaan ini mungkin boleh menyelamatkan nyawa mangsa,” katanya.

Mengulas lanjut, Nor Azliza berkata, sekiranya desakan untuk memperkenalkan perintah larangan menghendap dilaksanakan, ianya harus dipastikan tidak menghalang pihak berkuasa melaksanakan tugas menyuruh yang baik dan mencegah yang mungkar.

Selain itu, beliau turut menyarankan individu yang menjadi mangsa melaporkan gangguan yang dialami bagi mendapatkan bantuan daripada pihak berwajib di Talian Kasih 15999.

Pertubuhan Bukan Kerajaan (NGO) seperti WAFIQ juga turut menyediakan platform TeleWAFIQ di https://tele.wafiq.my/, katanya.

“Mangsa gangguan atau penderaan juga boleh menghantar mesej ke +60139249051 bagi mendapatkan bantuan,” katanya.


Hina raja: Ada ‘tangan’ di belakang biayai Ronnie Liu?

Oleh Athirah Huda Zalhe

BANGI, 5 Rabiulawal 1442H, Khamis – Ikatan Muslimin Malaysia (ISMA) mempersoalkan apakah wujud tangan-tangan yang telah mendorong pemimpin parti rasis dan cauvinis, DAP, Ronnie Liu memuat naik gambar berbentuk provokatif terhadap sistem monarki di Thailand, baru-baru ini.

Tindakan yang disifatkan sebagai licik itu dipercayai mampu mencetuskan kebencian rakyat terhadap institusi diraja di negara ini.

Sehubungan itu, Presiden ISMA, Haji Aminuddin Yahaya mendesak, Ronnie dikenakan tindakan di bawah Akta Hasutan.

Malah, beliau turut berharap pihak berkuasa mengambil tindakan tegas terhadap perbuatan yang boleh memberi kesan buruk kepada keamanan negara itu.

“Adakah mungkin ada ‘tangan’ di belakangnya yang menghasut dan membiayai Ronnie untuk membuat kempen halus dan licik seperti ini?

“Atau adakah ini adalah strategi DAP untuk menghapuskan institusi diraja di Malaysia?,” soalnya ketika dihubungi Ismaweb.net, hari ini.

Terdahulu, Ronnie memuat naik satu hantaran Facebook mengenai keadaan di Thailand yang mengadakan demontrasi terhadap rajanya – yang seolah-olah menghasut rakyat untuk turut berbuat demikian.

“Sekarang di Bangkok. Mereka (rakyat Thailand) mengatakan tidak kepada raja,” menurut hantaran Ronnie yang turut memaparkan tiga keping gambar demontrasi di negara jiran itu.

Bagaimanapun, hantaran berkenaan telah dipadamkan oleh Ahli Jawatankuasa Tertinggi Pusat (CEC) DAP berkenaan, namun sempat ditangkap layar netizen dan menularkan hantaran berkenaan di media sosial.

Susulan itu, satu laporan polis juga telah dibuat Pemuda ISMA di Balai Polis Bandar Baru Bangi, semalam.

Selain Pemuda ISMA, laporan polis sama turut dibuat Armada Malaiyu Malaysia – NGO di bawah Pertubuhan-Pertubuhan Pembela Islam (PEMBELA) – di Balai Polis Dang Wangi pada Selasa lalu.

Mengecam tindakan Ronnie itu, Aminuddin menggesa pihak berkuasa supaya segera menyiasat pemimpin DAP berkenaan, meskipun hantaran itu telah pun dipadamkan.

“Laporan dah dibuat dan kita minta tindakan tegas diambil oleh pihak berkuasa ke atas beliau (Ronnie),” katanya.


Elisabeth Borne dilantik PM baharu Perancis

PARIS, 16 Syawal 1443H, Selasa – Presiden Emmanuel Macron pada Isnin melantik Elisabeth Borne sebagai Perdana Menteri baharu Perancis, lapor Xinhua.

Borne, 61, merupakan bekas Menteri Pengangkutan, Ekologi dan Buruh.

Beliau adalah wanita kedua menyandang jawatan itu selepas Edith Cresson (1991-1992) di bawah Presiden Francois Mitterrand.

Borne menggantikan Jean Castex, yang mengetuai barisan kabinet Perancis pada Julai 2020 tetapi meletak jawatan lebih awal pada Isnin.

Pertukaran kerajaan telah dijangka sejak 24 April, apabila Macron memenangi pilihan raya presiden menentang pemimpin sayap kanan Marine Le Pen.

Penggal lima tahun kedua Macron secara rasmi bermula pada Sabtu.

Borne menyokong Macron dalam pilihan raya presiden 2017 dan kemudian menyertai parti La Republique en Marche. – Bernama


Pembatalan Proklamasi Darurat Sarawak selaras Perlembagaan Persekutuan

KUCHING, 28 Rabiulawal 1443H, Khamis – Pembatalan Proklamasi Darurat untuk Sarawak yang diperkenankan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah semalam adalah selaras dengan Fasal (1) dan (3) Perkara 150 Perlembagaan Persekutuan, menurut Warta Kerajaan Persekutuan.

Warta bertarikh 3 November itu menyebut Seri Paduka bertitah bahawa keperluan Proklamasi Darurat (Sarawak) 2021 yang diisytiharkan pada 29 Julai lepas telah berakhir dan suatu tindakan untuk membatalkan proklamasi itu adalah dikehendaki.

Proklamasi Darurat (Sarawak) 2021 yang berkuat kuasa 2 Ogos sehingga 2 Februari 2022 diisytiharkan berikutan jangkitan wabak COVID-19 yang mengancam keselamatan, kehidupan ekonomi dan ketenteraman awam dan untuk menghalang daripada terus merebaknya penyakit itu jika pilihan raya negeri diadakan.

Seri Paduka bertitah pembatalan proklamasi itu dibuat setelah berunding dengan Yang Dipertua Negeri Sarawak menurut subseksyen 2(1) Ordinan Darurat (Kuasa-Kuasa Perlu) (Sarawak) 2021. – Bernama


Jangan berdiam tatkala Islam dihina seperti tiada maruah

BARU-baru ini, dunia dikejutkan dengan isu penghinaan terhadap Nabi Muhammad ﷺ di mana sebuah karikartur baginda telah dilukis dan dipamerkan di tempat umum di Perancis. Perkara ini disokong dan dipertahankan oleh Presiden Perancis tatkala pelbagai pihak mengecamnya.

Beliau sendiri telah ‘menambah rencah’ dengan kenyataan-kenyataan Islamofobik yang mengundang kemarahan seluruh umat Islam di dunia. Akhirnya, wujudlah satu gerakan boikot global terhadap produk-produk buatan Perancis yang membuatkan negara itu rugi sangat besar dengan jangkaan berbillion dollar setiap hari. Berikutan dengan itu, Presiden Perancis dalam satu kenyataan merayu agar gerakan boikot ini dihentikan.

Bagi saya, ada dua pengajaran terbesar yang kita boleh ambil iktibar:

1. Para negara-negara Islam mampu bersatu padu dengan kuat atas dasar Islam, dan seluruh umat Islam akan turut bersama dan bersemangat dengan penuh bangga terhadap Islam. Lihatlah bagaimana pantasnya gerakan boikot ini berlaku dan tersebar.

2. Apabila umat Islam bersatu padu dan mengatur langkah, mereka yang memusuhi Islam akan terkesan dengan sangat dahsyat. Lihatlah bagaimana Perancis rugi berbillion dollar sehingga pemimpin negara itu terpaksa merayu-rayu, walaupun mereka antara kuasa ‘superpower’ dunia.

Dua pengajaran ini sudahpun juga terbukti di negara kita dalam pelbagai imbasan sejarah. Saya tidak mahu pergi jauh, lihat sahaja gerakan membantah ICERD dan cetusan gelombang BMF sahaja. Lihatlah bagaimana perpaduan antara kita mampu mengubah dan menguasai keadaan, sehingga berita-berita ini menggegar berita dunia dan menjadi inspirasi umat Islam di luar negara yang lain.

Kita juga tidak lupa apabila ada pihak cuba membuat normalisasi persendaan terhadap Rasulullah ﷺ secara sangat tersusun melalui gerakan maya (di Malaysia), seluruh umat Islam bangkit dengan sangat dahsyat. Inilah kekuatan kita; iaitu kesatuan, yang sebenarnya membuatkan kedaulatan Islam terus terpelihara dan dijunjung tinggi di negara kita.

Bayangkan jika umat Islam di negara kita menjadi apologetik, berpeluk tubuh dan lemah longlai apabila dicabar, dihina dan dipersenda. Kita pasti akan dipijak-pijak. Dan pastinya akan sampai satu tahap, jangankan bangsa Melayu, tetapi Rasulullah ﷺ akan dihina dan dipersenda dengan begitu dahsyat sehingga menjadi bahan jenaka yang normal dalam masyarakat. Cuba bayangkan betapa hinanya jika kita berpeluk tubuh.

Oleh itu, perasaan marah tatkala Rasulullah ﷺ dan agama Islam dipersenda itu adalah refleksi kepada sensitiviti kita terhadap agama kita. Sudah pasti, perasaan ini perlu dibatasi dengan syarak dan lunas undang-undang; di mana sesuai boikot maka kita boikot, di mana sesuai kita lapor polis maka kita lapor polis, di mana sesuai kita berhimpun maka kita berhimpun dan sebagainya.

Oleh itu, jangan duduk diam tatkala agama kita dihina seperti tiada maruah. Atau lebih teruk, sampai jadi talibarut atau benteng mereka yang menghina itu.

Sesungguhnya mempertahankan agama Allah daripada dihina dan dipersenda adalah apa yang telah dilakukan olah para sahabat, malah Rasulullah ﷺ sendiri dipertahankan bermati-matian oleh para sahabat tatkala dicerca, dihina dan dipersenda, apatah lagi diserang. Itulah manifestasi betapa cintanya sahabat kepada Rasulullah ﷺ. Tidakkah kita ingin mencontohi para sahabat?

Oleh itu, saya ingin mengucapkan Salam Maulidur Rasul kepada semua umat Islam, terutamanya di Malaysia. Saya doakan agar Rasulullah ﷺ sentiasa di ingatan kita dan kita sentiasa mengucapkan selawat terhadap baginda. Insya-Allah.

Aminuddin Yahaya
Presiden Ikatan Muslimin Malaysia (ISMA)
12 Rabiulawal 1442H


Isu MARA: SPRM dalam fasa akhir lengkapkan siasatan

KUALA LUMPUR, 15 Rejab 1443H, Khamis – Suruhanjaya Pencegahan Rasuah Malaysia (SPRM) dalam fasa akhir melengkapkan siasatan membabitkan lima pegawai kanan Majlis Amanah Rakyat (MARA) didakwa terlibat dalam isu integriti.

Timbalan Ketua Pesuruhjaya (Operasi) SPRM Datuk Seri Ahmad Khusairi Yahaya berkata siasatan telah 99 peratus siap, dan apabila disiapkan ia akan diserahkan kepada Bahagian Perundangan dan Pendakwaan suruhanjaya, selain Timbalan Pendakwa Raya bagi tindakan lanjut.

“Selain pembabitan lima pegawai itu tadi, SPRM dalam masa sama sedang menyiasat berhubung dakwaan penyalahgunaan kad kredit korporat MARA Corporation (MARA Corp),” katanya dalam sidang media selepas majlis Pelancaran Program Excel ‘Corporate Liability and Organizational Anti-Corruption Plan’, di sini.

Menurutnya SPRM akan memberi fokus kepada aspek terma rujukan penggunaan kad kredit terbabit, sama ada boleh digunakan untuk tujuan peribadi atau rasmi dalam siasatannya, dan akan membuat kesimpulan keseluruhan berkenaan siasatan itu tidak lama lagi.

Pada 5 Februari lepas, SPRM mengesahkan menerima satu laporan berhubung dakwaan isu integriti melibatkan beberapa pegawai kanan MARA, yang sedang disiasat secara dalaman oleh agensi itu sebelum menyerbu dan merampas beberapa dokumen daripada MARA, MARA Corp dan sebuah syarikat setiausaha korporat pada 7 Feb.

Mengulas mengenai penyelewengan geran dana Unit Transformasi Masyarakat India Malaysia (Mitra), Ahmad Khusairi berkata 27 entiti termasuk syarikat, individu dan badan bukan kerajaan disiasat SPRM berhubung kes berkenaan.

Katanya SPRM telah menyiapkan kertas pendakwaan terhadap sekurang-kurangya 10 syarikat, dan dua individu akan dituduh di mahkamah di Ipoh dan Kuala Lumpur esok berkenaan penyelewengan dana berkenaan.

Sebelum ini SPRM menahan 22 individu dalam operasi di tujuh negeri dalam siasatan berhubung Mitra.

Mengulas mengenai isu kontrak perolehan enam Kapal Tempur Pesisir Pantai (LCS) pula, Ahmad Khusairi berkata SPRM akan mengemukakan Bantuan Perundangan Bersama (MLA) berkaitan hal ehwal jenayah bagi menjalankan siasatan di luar negara berkenaan isu ini.

Beliau mengakui pihaknya mengalami kesukaran menyiasat isu LCS kerana ia membabitkan kes melebihi 10 tahun lepas, dan menurutnya SPRM membuka tiga kertas siasatan berhubung kes itu.

Sebelum ini SPRM menahan dua Ketua Pegawai Eksekutif sebuah syarikat yang disyaki terlibat dalam kontrak perolehan enam kapal LCS. – Bernama


Kanak-kanak perempuan maut dilanggar bas sekolah di Sepang

PUTRAJAYA, 26 Syawal 1443H, Jumaat – Seorang kanak-kanak perempuan berusia satu tahun empat bulan maut selepas dilanggar sebuah bas sekolah di hadapan rumahnya di Taman Anggerik, Bandar Baru Salak Tinggi, Sepang semalam.

Ketua Polis Daerah Sepang ACP Wan Kamarul Azran Wan Yusof berkata mangsa dipercayai dilanggar ketika mengekori kakaknya yang keluar dari rumah untuk menaiki bas itu dalam kejadian kira-kira 12.15 tengah hari.

“Kakak mangsa tidak menyedari yang adiknya itu mengekorinya yang ingin menaiki bas… apabila bas bergerak mangsa didapati berada di bawah bas berkenaan.

Mangsa telah dibawa keluar dari bawah bas oleh kakaknya dan telah mengalami kecederaan parah di kepala dan beberapa bahagian di badan,” katanya dalam satu kenyataan ringkas.

Beliau berkata mangsa kemudiannya dibawa ke Klinik Kesihatan Salak di Sepang dan disahkan meninggal dunia.

“Mangsa telah di hantar ke Hospital Putrajaya untuk bedah siasat,” katanya menambah kes berkenaan disiasat di bawah Seksyen 41(1) Akta Pengangkutan Jalan (APJ) 1987. – Bernama


Mari turun bersolidariti sokong pertahan akidah anak Loh

Insya-Allah, esok saya akan turun ke Mahkamah Tinggi Kuala Lumpur untuk Pendengaran Habeas Corpus bagi kes anak-anak Mualaf Perlis yang sedang menjadi perhatian nasional ketika ini.

Pihak ibu, melalui peguamnya telah memfailkan permohonan habeas corpus di Mahkamah Tinggi Kuala Lumpur. Kes Loh akan didengar di hadapan Hakim Mahkamah Tinggi, Collin Lawrence Sequerah.

Dengan ini, saya ingin mengajak orang ramai, untuk turun bersolidariti menunjukkan sokongan terhadap usaha jabatan agama Islam, agensi dan NGO-NGO dalam mempertahankan akidah anak-anak tersebut memandangkan terdapat pelbagai pihak dan ahli politik mempertikaikan keislaman anak-anak tersebut.

Malah, arus desakan agar anak-anak tersebut dimurtadkan semula semakin kuat walaupun mereka masuk Islam secara sukarela.

Tarikh: 21/2/2022 (Isnin)
Masa: 9.00 pagi
Tempat: Kompleks Mahkamah Tinggi Kuala Lumpur

Aminuddin Yahaya
Pengerusi PEMBELA
20 Februari 2022


Selesai SPM, mencarut pada guru?

1. HARIAN Metro melaporkan kejadian pelajar yang dikatakan memakai baju sekolah dengan tulisan biadab terhadap guru. Laporan itu turut memaparkan gambar yang menjadi perbualan hangat di media sosial. Amalan meraikan tamat SPM dengan tindakan biadab sebegini hendaklah dihentikan sebelum ia menjadi budaya yang merosakkan.

2. Kereputan nilai akhlak dalam kalangan pelajar ini mesti ditangani dengan serius. Ilmu seharusnya membimbing pelajar ke arah peribadi yang mulia dan bukannya melahirkan peajar yang biadab. Di manakah silapnya semua ini?

3. Atas dasar itu sebahagian salafussoleh menyatakan bahawa memiliki adab itu lebih utama dari menguasai ilmu yang luas. Apa gunanya ilmu setinggi langit andai diri tidak dihiasi dengan adab mulia. Atas dasar itu Abdullah ibn al-Mubarak menegaskan bahawa:

نحن إلى قليل من الأدَب أحوجُ منا إلى كثيرٍ من العلم

“Kita lebih memerlukan kepada adab (walau) sedikit berbanding dari memiliki ilmu yang menggunung.” (al-Khatib al-Baghdadi, al-Jami’ li Akhlaq al-Rawi)

2. Bahkan al-Imam Malik dikatakan sangat mengutamakan adab dalam pengajian beliau. Perkara ini dinukilkan oleh anak murid beliau iaitu Abdullah ibn Wahb yang menyebutkan:
ما نقَلْنا مِن أدب مالكٍ أكثرُ مما تعلمنا مِن عِلمه
“Apa yang kami pelajari daripada adab Imam Malik itu lebih banyak dari apa yang kami pelajari dari ilmunya.” (al-Asbahani, Hilya al-Aulia’)

3. al-Imam Malik dikatakan turut pernah menegur al-Imam al-Shafie yang dilihat seakan bermain-main dengan jarinya ketika majlis pengajian hadith dijalankan. Perbuatan bermain-main dengan jarinya itu seakan dilihat tidak beradab ketika pengajian hadith. al-Imam Malik lalu memanggil al-Shafie untuk bertanya tentang kelakuannya itu. al-Shafie lalu menjawab:
يا سيدي! ما كنتُ أعبث ولكني كنتُ أسجل بريقي ما تقول حتى لا أنسى؛ لأنني فقير، ولا أملك الدرهم الذي أشتري به القرطاس والقلم
.

“Wahai Tuanku, aku tidak bermain-main, tetapi aku menulis dengan air liurku (di atas tapak tanganku) agar aku tidak lupa. Sesungguhnya aku adalah orang yang miskin dan tidak mempunyai dirham untuk memberi kertas dan pen.”

Rupa-rupanya al-Imam al-Shafie menulis diatas telapak tangannya menggunakan air liurnya. al-Imam Malik menyangkakan bahawa al-Shafie bermain-main dengan tangannya. Lihatlah betapa seriusnya al-Imam Malik dalam menjaga adab anak muridnya ketika pengajian ilmu sedang berjalan.

4. Bahkan sebahagin hukama menyimpulkan bahawa adab yang tinggi adalah kesan dari ibadah yang diterima. Seakan tiada gunanya buat mereka yang mempunyai amal yang banyak tetapi tidak memiliki adab yang tinggi. al-Imam Ibn al-Qayyim menukilkan:
الأدبُ في العمل علامةُ قَبول العمل

“Beradab di dalam amalan itu (salah satu daripada) tanda amalan itu diterima.” (Madarij al-Salikin)

Semoga Allah membimbing kita.

Dr. Ahmad Sanusi Azmi


Kerajaan pasca pilihan raya kumpul penipu, penyangak dan oportunis

BANGI, 13 Jamadilakhir 1444H, Jumaat – PAS bersyukur gelombang kebangkitan anak muda Melayu Islam pada PRU15 telah memenangkan Perikatan Nasional (PN) sekali gus mencetuskan kemenangan kepada suara Islam.

Mereka menolak segala habuan kebendaan serta slogan kuat menipu yang kononnya menentang rasuah dan salah laku dengan propaganda yang hebat, kata Tan Sri Abdul Hadi Awang.

“Ketika itu, dipaparkan sokongan para profesor dan ilmuwan yang nyata berilmu tetapi kecil akalnya, semata-mata bagi menggoda anak muda. Turut digunakan segala media sosial dan banyak ditabur janji bohong yang lama tidak ditunaikan lagi dan janji yang baharu tidak tertunai.

“Semua tawaran tersebut ditolak oleh anak muda yang ditipu ketika Pilihan Raya Umum ke-14 (PRU14) lalu, dan sekali gus menolak Barisan Nasional (BN) dan Pakatan Harapan (PH) dalam PRU15.

“Sehinggakan, pencapaian kerusi mereka (PH) bergantung kepada undi bukan Islam, manakala BN pula bergantung kepada warga tua di saluran satu yang terlebih makan garamnya,” katanya.

Mengulas lanjut, Hadi berkata, perkara yang paling penting apabila anak muda mendapat petunjuk Allah SWT untuk menunaikan kewajipan mengundi yang menjadi jihad fardu ‘ain, bukan lagi fardu kifayah kerana Islam dan umatnya diancam.

“Adapun kalangan mereka yang tua pula tidak menunaikan kewajipan yang besar ini kerana merasakan ia tidak penting, disebabkan jahil murakkab setelah dikatakan negara ini sudah merdeka lebih setengah abad.

“Adapun penubuhan kerajaan pasca pilihan raya adalah di luar tabii demokrasi yang sebenar bersama penipuan yang nyata dengan mengumpulkan semua kumpulan penipu, penyangak dan oportunis,” katanya.

Mengulas lanjut, Timbalan Pengerusi PN itu menegaskan, umat Islam di seluruh dunia sedang dihalang kebangkitannya semula untuk berkuasa dengan berbagai-bagai fitnah dan penipuan.

Ini kerana, apabila Islam itu berkuasa memerintah negara yang adil kepada semua, maka pasti akan wujud kerajaan yang bersih daripada segala penyakit rasuah, salah urus dan lain-lain dengan beriman dan berakhlak bukan sahaja berilmu, kerajaan yang ditolak oleh mereka itu.

“Islam tetap dihalang di mana sahaja di seluruh dunia, walaupun telah memilih pendekatan demokrasi yang dikira sinonim dengan Islam. Namun, demokrasi ala Barat hakikatnya mengharamkan Islam berkuasa semula.

“Alasan di sini kerana PAS mendapat kerusi paling banyak, walaupun PAS sedia berta‘awun dengan semua kumpulan yang tidak ekstrem.

“Maka, terciptalah satu kumpulan Ahzab (barisan, parti dan kumpulan) yang berbeza ideologi dan niat yang tidak ikhlas, bersatu untuk menentang Islam yang pernah dihadapi oleh generasi awal dengan penuh keimanan,” katanya.


1 lagi anggota penguatkuasa MBSA ditahan terima rasuah: SPRM

KUALA LUMPUR, 21 Zulhijjah 1441H, Selasa – Seorang lagi anggota penguatkuasa Majlis Bandaraya Shah Alam (MBSA) ditahan, kerana disyaki menerima rasuah bagi melindungi premis perniagaan yang menjalankan kegiatan perniagaan tanpa lesen, di Sungai Buloh, dekat sini.

Ini menjadikan jumlah keseluruhan suspek yang ditahan setakat ini, seramai empat individu.

Timbalan Ketua Pesuruhjaya (Operasi) Suruhanjaya Pencegahan Rasuah Malaysia (SPRM) Datuk Seri Ahmad Khusairi Yahaya berkata, suspek keempat itu adalah anggota penguatkuasa MBSA dari Cawangan Sungai Buloh.

Beliau berkata, suspek berusia 39 tahun ini ditahan di ibu pejabat SPRM Putrajaya pada 5 petang tadi, selepas hadir memberi keterangan berhubung kes berkenaan.

“Suspek menerima rasuah antara RM300 hingga RM3,500 sebulan yang dikutip untuk sebuah premis perniagaan di Sungai Buloh, kemudian suspek akan membahagikan wang kutipan itu kepada tiga lagi rakan suspek yang ditahan sebelum ini,” katanya kepada pemberita hari ini.

Ahmad Khusairi berkata, suspek akan direman di Mahkamah Majistret Putrajaya, pagi esok.

Terdahulu, media hari ini melaporkan SPRM menahan tiga pegawai penguatkuasa MBSA untuk kes yang sama.

Baru-baru, tular dua klip video yang disiarkan secara langsung menerusi laman sosial Facebook Hot Burger Malaysia serta dikongsi akaun Mohd Asri Hamid, 42, atau dikenali sebagai Asri Janggut, yang mendakwa pihak berkuasa tidak mengambil tindakan terhadap kes judi, serta mendedahkan lokasi perjudian di Bandar Baru Sungai Buloh.

Susulan pendedahan itu, SPRM melakukan siasatan terhadap dakwaan berkenaan dan mendapat kerjasama Jabatan Integriti dan Pematuhan Standard (JIPS) Bukit Aman, bagi menyiasat dakwaan berkenaan. -Bernama


Audio: Ahmad Zahid perlu segerakan laporan polis elak spekulasi

MELAKA, 28 Syaaban 1442H, Sabtu – Presiden UMNO Datuk Seri Dr Ahmad Zahid Hamidi, perlu segera membuat laporan polis berhubung dakwaan isu rakaman audio perbualan antara beliau dan Presiden PKR Datuk Seri Anwar Ibrahim, bagi mengelak sebarang spekulasi yang mungkin timbul daripada perkara berkenaan.

Naib Presiden UMNO Datuk Seri Ismail Sabri Yaakob berkata, ahli parti di peringkat akar umbi dilihat masih keliru dengan isu berkenaan, yang dilihat boleh memberi imej negatif kepada UMNO.

“Kalau percepat laporan polis ia akan memadam kesangsian (dalam kalangan ahli akar umbi) kerana sekarang ada ahli yang kata ya (ia berlaku), ada ahli yang kata tidak. Kalau dah keluar dapatan (tulen atau tidak audio), tiada lagi isu berkaitan audio (selepas ini),” katanya.

Baru-baru ini, satu rakaman audio perbualan antara dua individu dengan suara menyamai Ahmad Zahid dan Anwar, yang didakwa berlaku selepas Perhimpunan Agung UMNO, tersebar di sosial media.

Ditanya mengenai gesaan segelintir pihak dalam UMNO yang mahu Ahmad Zahid berundur daripada jawatan nombor satu parti berkenaan, Ismail Sabri berkata setiap ahli berhak untuk mengeluarkan pandangan masing-masing.

“Setiap ahli berhak untuk mengeluarkan pandangan masing-masing dan kita tak pernah halang ahli daripada bersuara. Dari dahulu lagi ahli bersuara. Apa pandangan mereka kita perlu dengar dan kita tak pernah tutup mulut sesiapa untuk bersuara,” katanya.

Ketua Polis Negara menasihatkan kedua-dua pemimpin tersebut untuk membuat laporan polis berhubung rakaman audio perbulan itu, sekiranya benar diri mereka difitnah. -Bernama


Patut dari awal lagi MN pelawa parti lain bina kesatuan ummah

Oleh Siti Hafidah Abd Ghaffar

BANGI, 16 Jamadilawal 1442H, Khamis – Muafakat Nasional (MN) sepatutnya dari awal lagi mempelawa parti-parti politik selain UMNO dan PAS untuk bekerjasama, malah membina kesatuan ummah merentasi kepartian sehingga membabitkan pertubuhan bukan kerajaan (NGO) dan tokoh-tokoh indvidu.

Demikian kata Ketua Penerangan Barisan Jemaah Islamiah Se-Malaysia (BERJASA), Ustaz Zamani Ibrahim mengulas mengenai saranan Setiausaha Agung PAS, Datuk Takiyuddin Hassan supaya MN dibuka kepada semua kalangan yang cintakan perpaduan, keharmonian dan keadilan di dalam negara ini.

Cadangan itu disuarakan Takiyuddin berikutan kenyataan beliau sebelum ini bahawa MN bukan milik eksklusif sesuatu parti atau kelompok.

Beliau berkata, MN perlu dijadikan amalan musyawarah dalam memperkasa agenda Islam, Melayu, Bumiputera khususnya, dan rakyat Malaysia amnya, secara tuntas dalam kerangka Perlembagaan negara demi membangunkan negara inklusif, sejahtera dan menjamin keadilan sosial merentasi batas warna kulit mahupun anutan.

“PAS amat yakin bagi mencapai cita-cita dan hasrat ini, semua pihak perlu meneroka jalan damai dan saling menerima serta menghormati, bukan sebaliknya,” katanya.

Ustaz Zamani berkata, langkah menggerakkan agenda untuk membangunkan watan berdaulat tidak boleh diserahkan hanya kepada UMNO dan PAS sahaja.

Justeru katanya, BERJASA menyokong sekiranya MN ingin mempelawa dan membuka pintu kerjasama dengan parti-parti yang ingin turut membangunkan watan ini.

Namun, ianya perlu dibawa ke meja perundingan untuk mengelakkan daripada parti-parti kecil menjadi pak turut kepada parti besar.

“Kerjasama antara parti mestilah berasaskan kepada musyawarah bukan berbentuk arahan.

“Budaya ingin menjadi ketua antara parti disebabkan dia parti lama dan parti yang banyak kerusi perlu diketepikan,” katanya ketika dihubungi Ismaweb.net hari ini.

Dalam pada itu, beliau berkata, keikhlasan semua pemimpin parti mesti dijelmakan melalui tolak ansur yang tinggi dalam pembahagian kerusi bahkan tiada lagi istilah kerusi tradisi oleh mana-mana parti.

“BERJASA juga ingin memberikan pandangan bahawa setiap parti hendaklah menonjolkan calon-calon yang bersih, berintegriti dan berwibawa.

“Calon-calon yang mempunyai rekod buruk dan tidak bermoral hendaklah disingkirkan, ini kerana kita tidak mahu MN yang bersaiz besar nanti menjadi rosak, ibarat pepatah kerana nila setitik rosaknya susu sebelanga,” katanya.


Kemudahan bagi sektor ekonomi akan diumum dalam waktu terdekat: PM

KUALA LUMPUR, 29 Zulhijjah 1442H, Ahad – Kemudahan bagi sektor ekonomi untuk individu yang telah menerima vaksinasi lengkap akan diumumkan dalam tempoh terdekat, kata Perdana Menteri, Tan Sri Muhyiddin Yassin.

Beliau berkata, perkara itu sedang dibincangkan dan dipertimbangkan di peringkat Sidang Khas Majlis Keselamatan Negara (MKN).

“Kemudahan-kemudahan sektor ekonomi sedang dibincang dan dipertimbangkan di peringkat Sidang Khas MKN dan akan saya umumkan dalam waktu terdekat,” katanya dalam pengumuman khas kemudahan-kemudahan bagi individu yang telah menerima vaksinasi lengkap, yang disiarkan menerusi saluran televisyen pada Ahad.

Dalam pengumuman itu, beliau berkata, kerajaan bersetuju memberikan kemudahan bagi sektor sosial kepada individu yang telah menerima vaksinasi lengkap dan menetap di negeri-negeri dalam Fasa Dua dan seterusnya.

Antara kemudahan itu ialah aktiviti makan di premis makanan dibenarkan dan aktiviti pelancongan dalam negeri yang sama turut dibenarkan melibatkan ‘homestay’ dan hotel, dengan pengusaha premis perlu memastikan mereka yang ingin memasuki premis mesti menunjukkan sijil digital vaksinasi COVID-19.

Muhyiddin berkata, kerajaan juga bersetuju memberikan kemudahan kuarantin dan perjalanan untuk individu yang telah menerima vaksinasi lengkap di seluruh negara dan ia terpakai ke atas semua fasa dalam Pelan Pemulihan Negara (PPN) berkuat kuasa pada Selasa, 10 Ogos.

Menerusi kemudahan itu, pasangan suami isteri jarak jauh yang telah melengkapkan vaksinasi mereka dibenarkan merentas daerah atau negeri untuk bertemu pasangan masing-masing.

Beliau berkata selain itu, ibu bapa yang telah melengkapkan vaksinasi mereka juga dibenarkan merentas daerah dan negeri untuk berjumpa anak-anak di bawah umur 18 tahun. – Bernama


Palestin boikot mesyuarat ekonomi bincang penempatan haram Israel

TEBING BARAT, 30 Zulkaedah 1444H, Isnin – Pihak Berkuasa Palestin (PA) akan memboikot mesyuarat ekonomi dengan Israel bagi membantah rancangan penempatan baharu Israel di Tebing Barat yang diduduki, lapor Agensi Anadolu.

“Kami memutuskan untuk memboikot mesyuarat Jawatankuasa Ekonomi Bersama antara kedua-dua pihak [Israel dan PA], yang dijadualkan diadakan esok (hari ini),” Setiausaha Eksekutif Pertubuhan Pembebasan Palestin (PLO), Hussein Al-Sheikh.

Beliau berkata, langkah itu dibuat sebagai protes terhadap keputusan kerajaan Israel yang membenarkan Menteri Kewangan, Bezalel Smotrich bertanggungjawab meratifikasi rancangan dan projek penempatan.

Al-Sheikh berkata, Pihak Berkuasa Palestin akan mengkaji beberapa langkah dan keputusan lain untuk pelaksanaan yang berkaitan dengan hubungan dengan Israel.

Sementara itu, kumpulan Pergerakan Perjuangan Islam Palestin (Hamas) mengecam pengumuman Israel mengenai tender baharu untuk membina kira-kira 4,500 unit penempatan di penempatan sedia ada di seluruh Tebing Barat.

Dalam satu kenyataan, Hamas memberi amaran bahawa keputusan Israel akan membawa kepada peningkatan lanjut di rantau itu.

Anggaran menunjukkan bahawa kira-kira 700,000 peneroka tinggal di 164 penempatan dan 116 pos di Tebing Barat yang diduduki.

Mengikut undang-undang antarabangsa, semua penempatan Yahudi di wilayah yang diduduki dianggap haram. – Agensi


Dua hari bertarung nyawa, mangsa tong gas meletup meninggal dunia

GEORGE TOWN, 5 Syaaban 1444H, Ahad – Seorang wanita meninggal dunia di Hospital Pulau Pinang selepas dua hari bertarung nyawa setelah cedera parah akibat letupan tong gas memasak di rumahnya di Flat Taman Sri Bayu, Jalan Kampung Bukit, Bayan Lepas dekat sini.

Pengawal keselamatan, Sarimah Abdul Rahman, 55, menghembuskan nafas terakhir pada 4.19 petang semalam dan perkara itu disahkanya oleh anak tunggal mangsa, Hafizan Sulaiman, 35.

Hafizan berkata, ibunya ditidurkan sejak pukul 10 malam Khamis iaitu hari sama mangsa dihantar ke HPP selepas cedera parah akibat letupan tong gas memasak dalam kejadian kira-kira 9 pagi.

“Ibu ketika dibawa ke HPP masih dalam keadaan sedar dan dia kemudiannya semakin lemah sebelum doktor tidurkannya semasa menerima rawatan lanjut, keadaan kesihatan ibu semakin merosot dan tidak menentu selepas itu.

“Doktor hubungi saya memaklumkan keadaan kesihatan ibu semakin teruk dan saya terus ke hospital sebelum dimaklumkan ibu telah pergi meninggalkan saya untuk selama-lamanya,” katanya ketika dihubungi, malam tadi.

Beliau yang terkilan dan sedih dengan kejadian menimpa ibunya berkata wanita itu sebelum ini tinggal dengannya namun baru berpindah ke flat berkenaan kerana lebih dekat dengan tempat kerja emaknya di sana.

“Selalunya saya bertemu ibu seminggu sekali tapi sejak sebulan lepas ibu selalu mengelak untuk berjumpa dan sering beri alasan sibuk serta tiada cuti, saya reda dengan pemergian ibu namun dalam masa sama masih bersedih dan sangat terkilan,” katanya yang beberapa kali menahan sebak.

Terdahulu, media melaporkan mengenai kejadian letupan tong gas memasak sehingga menyebabkan wanita itu cedera dan melecur lebih 60 peratus dalam kejadian 9 pagi Khamis lepas.

Mangsa yang bekerja sebagai pengawal keselamatan dan tinggal bersendirian di rumah sewanya sebelum itu menyalakan dapur untuk memasak tanpa menyedari tong gas berkenaan mengalami kebocoran sebelum meletup.  – Bernama


Gaji minimum baharu petanda PRU15 makin hampir?

BANGI, 17 Syaaban 1443H, Ahad – Langkah kerajaan meluluskan pelaksanaan kadar gaji minimum baharu RM1,500 sebulan bermula 1 Mei ini dilihat tergesa-gesa tanpa persediaan penuh pihak majikan dan industri.

Bahkan, keputusan itu seolah-olah memberi gambaran Pilihan Raya Umum (PRU) ke-15 semakin hampir.

Tidak menolak kemungkinan itu, Setiausaha Agung BERJASA, Ir Ts Muhammad Lukman Al Hakim berkata, desakan akar umbi UMNO dalam Perhimpunan Agung UMNO (PAU), baru-baru ini meminta PRU15 diadakan segera adalah bukti yang amat jelas.

“Kemudian, muncul pula tawaran pengeluaran Kumpulan Wang Simpanan Pekerja (KWSP) berjumlah RM10,000 yang diumumkan Perdana Menteri.

“Walaupun pada awalnya tindakan ini tidak dipersetujui oleh Menteri Kewangan, namun akhirnya ia terlaksana juga,” katanya dalam kenyataan hari ini.

Dalam pada itu, Lukman yakin tindakan populis kerajaan hari ini pasti ada manfaat dan juga bahaya – bergantung kepada kestabilan ekonomi rakyat masing-masing.

Namun, yang jelas katanya, ia menggambarkan sesuatu yang besar akan berlaku.

“Hari ini (semalam), satu lagi pengumuman penting dibuat iaitu penguatkuasaan gaji minima berjumlah RM1,500 bermula 1 Mei. Pada pandangan saya keputusan ini dibuat sangat tergesa-gesa tanpa persediaan penuh pihak majikan dan industri.

“Mengikut rekod, pada awal tahun ini kerajaan telah mengumumkan kenaikan gaji minimum ini akan berlaku pada hujung 2022. Apabila ianya diawalkan, sudah tentulah ada motif penting dari pihak kerajaan.

“Kita tunggu dan lihat, adakah selepas puasa dan raya akan berlaku pula pilihan raya?” katanya.

Pautan terdahulu